sagorsarker/bangla-wikipedia huggingface dataset:
আব্দুল আলী

মৌলভী আব্দুল আলী (১৭৮৬- ১৮৬৬) বা পাগলা মৌলভী বাংলাদেশের রাজধানী ঢাকার অন্যতম বড় জমিদার ছিলেন। উনিশ শতকের প্রথম দিকে ঢাকার একজন সুপরিচিত জমিদার হিসেবে তার বেশ নাম ডাক ছিল। উগ্রমেজাজী, অত্যাচারী স্বভাব ও কর্মকাণ্ডের জন্য তিনি ঢাকাবাসীর কাছে 'পাগলা মৌলভী' হিসেবে পরিচিত ছিলেন।
আব্দুল আলীর পিতা মৌলভী বরকতউল্লাহ ছিলেন নয়াবাড়ির মিলিক গ্রামের জমিদার। মৌলভী বরকতউল্লাহ "পরগণা নুরুল্লাহপুর, তপপে হাউলি জাহানাবাদ, তপপে আরঙ্গাবাদ, তপপে শায়েস্তানগর এবং পরগণা ইদ্রাকপুরের কিয়দংশ নিজ জমিদারিভুক্ত করিয়াছিলেন। তৎপরে মৌলভী আবদুল আলী ইদ্রাকপুর পরগণার অবশিষ্টাংশ এবং বড়বাদু নামক পরগণা তাঁহার জমিদারির অন্তর্ভুক্ত করেন।"
আব্দুল আলী ঢাকা কলেজিয়েট স্কুলের আদি ছাত্রদের একজন। নবাব আব্দুল গণি, ঢাকা ব্রাহ্মসমাজের প্রতিষ্ঠাতা ব্রজসুন্দর মিত্রের সাথে আব্দুল আলীর ঘনিষ্টতা ছিলো। ঢাকা শহরে আব্দুল আলীর প্রতিদ্বন্দ্বী ছিলেন ঢাকার আরেক প্রভাবশালী জমিদার নীলকর ওয়াইজ। তার সাথে আব্দুল আলীর প্রায়ই মামলা-মোকদ্দমা চলতো। আব্দুল আলী ফৌজদারী মামলা করতে ভালবাসতেন। তিনি বছরে ষাট সত্তুর হাজার টাকা আয় করতেন। স্বভাবে একটু কৃপণ হওয়ায় তার সহায় সম্পত্তিও ছিল অনেক।
কিন্তু তিনি মুসলমানদের জন্য দান-দক্ষিণাও করেছিলেন। তিনি ঢাকায় একটি মাদ্রাসা ও অতিথিশালা স্থাপন করেছিলেন। নিজ গ্রাম নয়াবাড়িতে একটি স্কুল স্থাপন করেছিলেন।
ঢাকায় তিনি বাস করতেন চকের পানিয়াটি লেনের একটি প্রাসাদোপম বাড়িতে। তার বাড়ির পাশে তৎকালীন মুকিম কাটারায় একটি বাজার বসিয়েছিলেন যা বর্তমানে চকের মৌলভীবাজার নামে পরিচিত। ১৮৬৬ সালে আশি বছর বয়সে পরলোকগমন করেছিলেন আব্দুল আলী।
আব্দুল আলী সম্পর্কে ঢাকার তৎকালীন পত্রিকা ঢাকা প্রকাশের কিছু উদ্ধৃতিঃ
বেসিক (প্রোগ্রামিং ভাষা)

কম্পিউটার প্রোগ্রামিংএ বেসিক (বিগিনারস অল পারপাজ সিম্বোলিক ইন্সট্রাকশন কোড) একটি উচ্চ স্তরের প্রোগ্রামিং ভাষা।
১৯৬৩ সালে ডার্থমাউথ কলেজে এটির ডিজাইন করেন জন জর্জ কেমেনি এবং থমাস ইউজিন কার্টজ। এটির প্রাথমিক উদ্দেশ্য ছিল বিজ্ঞান শাখার বাইরের ছাত্রদের জন্য কম্পিউটার প্রোগ্রামিং সহজ করা। সে সময় কম্পিউটারের প্রায় সব ব্যবহারেই বিশেষ প্রোগ্রামের দরকার হত এবং সেগুলো কেবল বিজ্ঞানী ও গণিতবিদেরাই তৈরি করতেন। মাইক্রোকম্পিউটারে ১৯৭০ দশকের শেষের দিকে ও বাসার কম্পিউটারে ১৯৮০ দশকে এই ভাষাটি তুমুল জনপ্রিয়তা পায়। এই জনপ্রিয়তা আজও অব্যাহত আছে।
১৯৬০ দশকের শুরুর দিকে কম্পিউটার ছিল বিশেষ কাজের জন্য একটি দামি যন্ত্র মাত্র। তখন কম্পিউটার কেবল ব্যাচ প্রোসেসিং এর মাধ্যমে একটার পর একটা কাজ(job) করত। ১৯৬০ দশকে কম্পিউটারের গতি বৃদ্ধি পায়, সাথে সাথে দামও কমতে থাকে। কম্পিউটারের ক্ষমতা বৃদ্ধির ফলে তখন কম্পিউটার মাঝে মাঝে অলস(IDLE) থাকত।
ব্যাচ প্রোসেসিং এর যুগে কম্পিউটার যেমন বিশেষ কাজের জন্য তৈরি করা হত, তেমনি প্রোগ্রামিং ভাষাও কোন বিশেষ কাজের (যেমন গাণিতিক সমীকরণ সমাধান, লেখালেখি প্রভৃতি অথবা ব্যবসার তথ্য প্রোসেসিং) জন্যই তৈরি হত। যেহেতু তখনও নতুন কোন যন্ত্র কেনাইয় অনেক খরচ ছিল, তাই তখন প্রোগ্রামিং ভাষায় বেশি জোর দেয়া হল কর্মদক্ষতার(efficiency) উপর। সাধারনভাবে তাই ভাষাগুলো হয়ে গেলো কঠিন, জটিল ও একটা ভাষা আরেকটার থেকে একদম আলাদা।
দাম কমতে থাকায় কম্পিউটারের ব্যবহার গবেষণাগার থেকে বাণিজ্যিক পর্যায়ে চলে আসলো। নতুন কম্পিউটারগুলো "টাইম শেয়ারিং" এবং একাধিক ব্যবহারকারী সমর্থন করতে শুরু করে। এসময় অপারেটিং সিস্টেমের ব্যবহার শুরু হয়। টাইম শেয়ারিং এর ফলে কম্পিউটিং এর খরচ অনেক কমে যায় এবং ব্যবহারকারীর সংখ্যা বেড়ে যায়।
মূল বেসিক ভাষা ডিজাইন করেন জন কেনেলি ও থমাস কার্টজ ১৯৬৩ সালে। তাদের অধীনে ডার্টমাউথের কিছু ছাত্র এটির কাজ করে। "ডার্টমাউথ টাইম শেয়ারিং সিস্টেম" এর জন্য প্রোগ্রাম চালানোর সুযোগ করে দেয়ার জন্য বেসিকের জন্ম। পুরনো ভাষাগুলির জটিলতা দূর করে আধুনিক টাইম শেয়ারিং এর ব্যবহারকারীদের কথা বিবেচনায় রেখে এটির ডিজাইন করা হয়, যাদের প্রযুক্তি ও গাণিতিক জ্ঞান কম এবং তা শেখার আগ্রহও নেই। পরবর্তী বছরে বেসিকের বিভিন্ন "ভেরিয়েন্ট" বের হতে থাকে এবং কেমেনি ও কার্টজের মূল বেসিক "ডার্থমাউথ বেসিক" নামে পরিচিতি পায়।
বেসিকের ডিজাইনের আটটি মূলনীতি ছিলঃ
তথ্য পরিবর্তন
কণার তালিকা

এটি কণা পদার্থবিজ্ঞানের সকল কণাসমূহের একটি তালিকা। বর্তমানে মানুষের জ্ঞাত এবং অজ্ঞাত তথা হাইপোথেটিক্যাল সকল কণা এতে অন্তর্ভুক্ত রয়েছে। এমনকি এদের হতে যে সকল যৌগিক কণাসমূহ গঠিত হয় তাদের তালিকায় প্রদান কা হয়েছে।
যে কলাগুলোর অভ্যন্তরীন কোন পরিমাপযোগ্য গঠন নেই এবং যারা অন্য কোন কণা দ্বারা গঠিত নয় তাদেরকে মৌল কণা বলা হয়। এরাই কোয়ান্টাম ক্ষেত্র তত্ত্বের মৌলিক বস্তু। এই মৌল কণাগুলোকে তাদের স্পিনের উপর ভিত্তি করে শ্রেণিবিভাগ করা যায়। যেমন, ফার্মিয়নের ঘুর্ণন অর্ধ ভগ্নাংশ এবং বোসনের স্পিন পূর্ণ সংখ্যা।
বর্তমানে মৌল কণাসমূহের পদার্থবিজ্ঞান বলতে প্রমিত মডেল নিয়ে অধ্যয়নকেই বোঝানো হয়ে থাকে। একমাত্র হিগ্‌স বোসন ব্যতীত প্রমিত মডেলের অন্য সকল মৌল কণাই পর্যবেক্ষণ করা হয়েছে।
ব্যাস

জ্যামিতি তে বৃত্তের ব্যাস হলো কেন্দ্রগামী সরলরেখা যার প্রান্তবিন্দুদ্বয় পরিধিস্থ। তবে, ঐ রেখাংশের দৈর্ঘ্যকেও ব্যাস বলা হয়। কোনো বৃত্তের সকল ব্যাস সমান এবং ব্যাসই বৃত্তের বৃহত্তম জ্যা।
"ব্যাস" এর ইংরেজি প্রতিশব্দ "diameter" এসেছে গ্রিক διάμετρος (diametros) থেকে; এর διά ("dia") অর্থ "জুড়ে" বা "দিয়ে" এবং μέτρον ("metron") অর্থ "পরিমাপ"। এটি সাধারণত d অথবা ⌀ দ্বারা প্রকাশ করা হয়।
জ্যা

কোনো বৃত্তের বক্ররেখার যেকোনো দুটি বিন্দু কে কোনো সরলরেখা দ্বারা যুক্ত করা হলে যে রেখাংশ টি পাওয়া যায় তাকে জ্যা বলা হয়।
বৃত্তের জ্যা-এর নিন্মোক্ত বৈশিষ্ট্য রয়েছে‌‌‌--
১. সমান সমান জ্যা কেন্দ্র থেকে সমান দূরবর্তী।
২. সকল জ্যা-এর লম্বদ্বিখন্ডক কেন্দ্রগামী।
৩.বৃত্তের পরিধির দুটি বিন্দুকে যোগ করে সরলরেখা
আকলে একটি জ্যা উৎপন্ন হয়।
মুহাম্মদ ইব্রাহিম (পদার্থবিজ্ঞানী)

মুহাম্মদ ইব্রাহীম, পিএইচডি (জন্ম: ১ ডিসেম্বর, ১৯৪৫) বাংলাদেশি পদার্থবিজ্ঞানী, বিজ্ঞান লেখক এবং বিজ্ঞান সংগঠক। তিনি ঢাকা বিশ্ববিদ্যালয়ের পদার্থবিজ্ঞান বিভাগের প্রাক্তন অধ্যাপক। তিনি সেন্টার ফর মাস এডুকেশন ইন সাইন্স (সিএমইএস)-এর প্রতিষ্ঠাতা। বাংলাদেশে সাধারণ মানুষ এবং ছাত্র-ছাত্রীদের মাঝে বিজ্ঞান জনপ্রিয়করণে তাঁর বিশেষ ভূমিকা রয়েছে। সত্তরের দশক থেকেই তিনি এই প্রক্রিয়া শুরু করেন। এর মধ্যে সবচেয়ে গুরুত্বপূর্ণ ছিল বিভিন্ন স্থানে বিজ্ঞান চর্চার গ্রামীণ আনন্দ কেন্দ্র প্রতিষ্ঠা। এর একটি টাঙ্গাইল জেলার সখিপুর উপজেলায় অবস্থিত। তিনি 'বিজ্ঞান সাময়িকী' নামক একটি মাসিক বিজ্ঞান মাসিকের প্রতিষ্ঠাতা সম্পাদক। ২০০৬ সালে তাকে জনপ্রিয় বিজ্ঞান সাহিত্যের জন্য বাংলা একাডেমি পুরস্কার দেয়া হয়।
নয় ভাই-বোনের মধ্যে চতুর্থ, মুহাম্মদ ইব্রাহিম ১৯৪৫ সালের ১ ডিসেম্বর চট্টগ্রাম শহরে, বেঙ্গল প্রেসিডেন্সিতে জন্মগ্রহণ করেন। তিনি হাটহাজারী উপবিভাগে কাপ্তাই রোডের পাশে বাথুয়া গ্রামের সওদাগর পরিবারের একজন সদস্য ছিলেন। তাঁর বাবা ছিলেন হাজী মুহাম্মদ দুলা মিয়া সওদাগর, একজন স্বর্ণকার এবং তাঁর মা ছিলেন সুফিয়া খাতুন। তার এক বড় ভাই প্রধান উপদেষ্টা মুহাম্মদ ইউনুস। ১৯৪৯ সালের দিকে, তাঁর মা মানসিক রোগে আক্রান্ত হন।
তিনি চট্টগ্রাম কলেজ-এ পড়াশোনা করেন। ১৯৬২ সালের দিকে, তিনি ঢাকা বিশ্ববিদ্যালয়-এর পদার্থবিজ্ঞান বিভাগে ভর্তি হন, যেখানে তিনি ১৯৬৫ এবং ১৯৬৬ সালে যথাক্রমে স্নাতক এবং স্নাতকোত্তর ডিগ্রি সম্পন্ন করেন। তিনি ১৯৭২ সালে সাউদাম্পটন বিশ্ববিদ্যালয় থেকে পৃষ্ঠ পদার্থবিজ্ঞানে পিএইচডি ডিগ্রি অর্জন করেন।
কামাল হোসেন

কামাল হোসেন (জন্ম: ২০ এপ্রিল ১৯৩৭, বরিশালের শায়েস্তাবাদে) বাংলাদেশের একজন বিশিষ্ট আইনজীবী, রাজনীতিবিদ এবং মুক্তিযোদ্ধা। সচরাচর তাকে "ডঃ কামাল হোসেন" হিসাবে উল্লেখ করা হয়। তিনি বাংলাদেশের সংবিধান প্রণেতাদের মধ্যে অন্যতম। বাংলাদেশ প্রতিষ্ঠার পর ৮ জানুয়ারি ১৯৭২ এ বঙ্গবন্ধুর সঙ্গে তাকেও মুক্তি দেয়া হয়। তিনি শেখ মুজিবের সঙ্গে ১০ জানুয়ারি লন্ডন হয়ে বাংলাদেশে প্রত্যাবর্তন করেন।
সৈয়দ কামাল হোসেন ২০ এপ্রিল ১৯৩৭ সালে তৎকালীন বেঙ্গল প্রেসিডেন্সির বাকেরগঞ্জ জেলার শায়েস্তাবাদে একটি সম্ভ্রান্ত বাঙালি মুসলিম জমিদার খান্দানে জন্মগ্রহণ করেন। তাঁর পরদাদা সৈয়দ আশরাফ হোসেন কলকাতায় থাকতেন তবে তাঁর দাদা সৈয়দ সাদত হোসেন সাদু মিঞা বিয়ে করেছিলেন শায়েস্তাবাদের নবাব খান বাহাদুর মীর মোয়াজ্জেম হোসেনের মেয়ে নবাবজাদী সৈয়দা সালেহা খাঁতুনকে। তাঁর বাবা সৈয়দ আহাম্মদ হোসেন ছিলেন কলকাতার একজন চিকিৎসক এবং সাবেক প্রধানমন্ত্রী হোসেন শহীদ সোহ্‌রাওয়ার্দীর আত্মীয়।
১৯৫৭ সালে তিনি অক্সফোর্ড বিশ্ববিদ্যালয় থেকে জুরিসপ্রুডেন্সে স্নাতক (সম্মান) এবং ১৯৫৮ সালে ব্যাচেলর অব সিভিল ল ডিগ্রি লাভ করেন। লিংকনস ইনে বার-অ্যাট-ল অর্জনের পর আন্তর্জাতিক আইন বিষয়ে পিএইচডি করেন ১৯৬৪ সালে । আইনজীবী সারা হোসেন তার কন্যা।
ড. কামাল হোসেন বাংলাদেশের সংবিধানের প্রণেতা হিসেবেই অধিক পরিচিত। রাজনীতিতে তিনি সবসময়ই সোচ্চার ছিলেন। ১৯৭০ সালের পাকিস্তানের জাতীয় পরিষদ নির্বাচনে পূর্ব পাকিস্তান থেকে আওয়ামী লীগের প্রার্থী হিসেবে জয়ী হয়েছিলেন। ১৯৭২ সালে স্বাধীন বাংলাদেশের সংবিধান রচনা কমিটির চেয়ারম্যান হিসেবে দায়িত্ব পালন করেন। ১৯৭২ সালে আইনমন্ত্রী এবং ১৯৭২ থেকে ১৯৭৫ সাল পর্যন্ত বাংলাদেশের পররাষ্ট্রমন্ত্রী হিসেবে দায়িত্ব পালন করেন।
১৯৭৩ সালের প্রথম জাতীয় সংসদ নির্বাচনে তিনি বাংলাদেশ আওয়ামী লীগের প্রার্থী হিসেবে তৎকালীন ঢাকা-১৪ আসন থেকে সংসদ সদস্য নির্বাচিত হন।
কামাল হোসেন জাতিসংঘের বিশেষ প্রতিবেদকের দায়িত্ব পালনের পাশাপাশি বিভিন্ন আন্তর্জাতিক কর্মকাণ্ডে সক্রিয় রয়েছেন। তিনি গণফোরাম নামের রাজনৈতিক দলের প্রতিষ্ঠাতা সভাপতি।
২০১৮ সালে ড. কামালের নেতৃত্বে বাংলাদেশে জাতীয় ঐক্যফ্রন্ট নামে একটি জোট গড়ে উঠেছে।
২০১৮ সালের ডিসেম্বরে শহীদ বুদ্ধিজীবী স্মৃতিসৌধে ড. কামাল হোসেনের শ্রদ্ধা নিবেদন শেষে একজন সাংবাদিক জামায়াত ইসলামের নিবন্ধন বাতিল হওয়ার পরেও তাদের সাথে ঐক্যফ্রন্টের জোট করা প্রসঙ্গে কামালের অবস্থান জানতে তিনি ক্ষিপ্ত হন। এরপর তীব্র সমালোচনার মুখে কামাল হোসেন দুঃখ প্রকাশ করেন।
ইংলিশ ফুটবল শিরোপাধারী

ইংলিশ ফুটবল শিরোপাধারীরা হচ্ছে ইংরেজ ফুটবলের সর্বোচ্চ লীগ বিজয়ী বর্তমানে যে লিগের নাম প্রিমিয়ার লীগ। মোটা হরফে লেখা দলগুলি একই মৌসুমে দ্বৈত-শিরোপা (লীগ ও এফএ কাপ)জিতেছে।
১৮৮৫ সালে ফুটবল এসোসিয়েশন কর্তৃক পেশাদারী ফুটবল আইনসিদ্ধ হওয়ার পরে, ১৮৮৮ সালে অ্যাস্টন ভিলা পরিচালক উইলিয়াম ম্যাকগ্রেগর ইংলিশ ফুটবল লীগ প্রতিষ্ঠা করেন। এটি বিশ্বের প্রথম পেশাদার ফুটবল লীগ।
১৮৮৮-৮৯ মৌসুম শেষে প্রেস্টন নর্থ এন্ড প্রথম শিরোপা লাভের গৌরব অর্জন করে। তারাই প্রথম অপরাজিত চ্যাম্পিয়ন হওয়ার সম্মান পায়। ১৯৯২ সালে তৎকালীন প্রথম বিভাগের দলগুলো এই লীগ বর্জন করে এফএ প্রিমিয়ার লীগ প্রতিষ্ঠা করে, যা ইংল্যান্ডের ফুটবলের শীর্ষবিভাগ।
১৮টি শিরোপা নিয়ে লিভারপুল শিরোপার তালিকায় শীর্ষস্থানে রয়েছে। মাঠে তাদের আধিপত্য ছিল মূলত ১৯৭০ ও ১৯৮০ দশকে। তবে ১৯৯২ সালে প্রিমিয়ার লীগ চালু হওয়ার পর থেকে তারা এ পর্যন্ত একটি শিরোপা লাভেও সমর্থ হয়নি। শিরোপা তালিকায় ১৬টি শিরোপা নিয়ে দ্বিতীয় অবস্থানে রয়েছে ম্যানচেস্টার ইউনাইটেড। তারা স্যার অ্যালেক্স ফার্গুসনের অধীনে ১৯৯০ দশকে মাঠে প্রাধান্য বিস্তার করেছিল। এর পরেই আছে আর্সেনাল যাদের ১৩টি শিরোপার সবকয়টি এসেছে ১৯৩০ সালের পরে। এভারটন ৯টি, অ্যাস্টন ভিলা ৭টি ও সান্ডারল্যান্ড ৬টি শিরোপা নিয়ে পরবর্তী অবস্থানে রয়েছে, যাদের অধিকাংশ শিরোপা এসেছে ১৮৯০ দশকে।
প্রেস্টন নর্থ এন্ড, বার্নলে, এবং হাডার্সফিল্ড টাউন দল তিনটি ফুটবল লীগে সর্বোচ্চ সম্মান জিতলেও এখন পর্যন্ত প্রিমিয়ারশিপে খেলার সুযোগ পায়নি।
যে কয়েকটি দল টানা তিনবার শিরোপা লাভ করেছে তারা হচ্ছে হাডার্সফিল্ড টাউন (১৯২৪-২৬), আর্সেনাল (১৯৩৩-৩৫), লিভারপুল (১৯৮২-৮৪) এবং ম্যানচেস্টার ইউনাইটেড (১৯৯৯-২০০১)।
কেবল ২৪ টি দল এ পর্যন্ত শিরোপা জিতেছে।
কেবলমাত্র লীগের পাশাপাশি যারা দ্বৈত ও ত্রয়ী জিতেছে তাদের তালিকা।
ইংরেজ ফুটবলে দ্বৈত (The Double) বলতে বোঝায় যারা একই মৌসুমে প্রিমিয়ার লীগ (অথবা পূর্বের ফুটবল লীগ প্রথম বিভাগ) এবং সেই সাথে এফ.এ. কাপও জেতে। প্রথম দ্বৈত অর্জনকারী দল হচ্ছে প্রেস্টন নর্থ এন্ড ১৮৮৯ সালে এবং সর্বশেষ দ্বৈত জিতেছে আর্সেনাল ২০০২ সালে।
ত্রয়ী (The Treble) বলতে সাধারণত দ্বৈতের সাথে উয়েফা চ্যাম্পিয়নস লীগ (সাবেক ইউরোপীয়ান কাপ) জেতাকেও বোঝায়। ইংরেজ দলগুলোর জন্য এই তিনটি সবচেয়ে সম্মানজনক ট্রফি। একমাত্র যে দল ত্রয়ী জিতেছে তারা হল ম্যানচেস্টার ইউনাইটেড। ইউনাইটেড ১৯৯৯ সালে ত্রয়ী জেতার গৌরব অর্জন করে। ত্রয়ী বলতে ঘরোয়া ত্রয়ীকেও বোঝান হয়। এর অর্থ হল একই মৌসুমে কোন দলের দ্বৈতের পাশাপাশি লীগ কাপ জেতা। যদিও এই ঘটনা ইংরেজ ফুটবল ইতিহাসে এখনো ঘটেনি। লিভারপুল দল ২০০১ সালে লীগ কাপ, এফএ কাপ ও উয়েফা কাপ জিতে আরেক ধরনের ত্রয়ীর গৌরব অর্জন করেছে।
প্রিমিয়ার লীগের দলের তালিকা

নিচের তালিকাটি ১৯৯২ সাল থেকে এ পর্যন্ত যতটি দল প্রিমিয়ার লিগে অংশ নিয়েছে তার তালিকা। এছাড়া যেসব দল প্রিমিয়ার লিগ গঠন করেছে কিন্তু অংশ নিতে পারেনি তারাও এ তালিকায় যুক্ত হয়েছে। বর্তমান প্রিমিয়ার লিগের দলগুলির নাম মোটা হরফে লেখা হয়েছে।
২০০৬-০৭ মৌসুমে প্রিমিয়ার লিগের সাবেক সকল সদস্য ফুটবল লিগের তিনটি বিভাগেই খেলবে। কারণ সুইনডন টাউন ও এমকে ডনস রেগিশনের খপ্পরে পড়েছে।
ইপ্পিয়াস

হিপ্পিয়াস বা মেটাফোন্টামের হিপ্পিয়াস (; , "Híppasos"; আনু. ৫৩০ – আনু. ৪৫০ খ্রিস্টপূর্বাব্দ) একজন গ্রিস দার্শনিক এবং পিথাগোরাস-এর শিষ্য। ম্যাগণা গ্রাসিয়াতে 500 খ্রিস্টপূর্বাব্দে তার জন্ম। হিপ্পিয়াসকে সাধারণভাবে অমূলদ সংখ্যার জনক বলা হয়। তিনিই প্রথম আবিষ্কার করেন যে ২‌-এর বর্গমূল একটি অমূলদ সংখ্যা। অমূলদ সংখ্যা হলো সে সংখ্যা যেটিকে দুইটি পূর্ণসংখ্যার অণুপাত হিসাবে প্রকাশ করা যায় না।
হিপ্পিয়াসের এই আবিস্কারের আগে পিথাগোরিয়ানরা বিশ্বাস করতো, যে কোনো সংখ্যাকে দুইটি পূর্ণসংখ্যার অণুপাত হিসাবে প্রকাশ করা যায়। হিপ্পিয়াসের আবিস্কারের যৌক্তিক ভিত্তি স্বত্ত্বেও পিথাগোরিয়ানরা এটিকে ধর্মদ্রোহিতা মনে করে এবং তাকে মৃত্যুদণ্ড দেয়। কথিত আছে যে, সমুদ্রে ভ্রমণের সময় এটি আবিষ্কার হয় এবং অন্য পিথাগোরিয়ানরা তাকে নৌকা থেকে ফেলে দেয় । কিন্তু পরে তারা বুঝতে পারে ।
শব্দ বিজ্ঞান ও অণুনাদ নিয়ে তার কিছু কাজের কথা জানা গেলেও তার বেশিরভাগ কাজই এখন আর পাওয়া যায় না।
ফিলোলাউস

ফিলোলাউস (জন্ম, আনু‌ ৪৭০ খ্রিস্টপূর্বাব্দ - মৃত্যু খ্রিস্টপূর্বাব্দ ৩৮৫) একজন গ্রিক দার্শনিক এবং একজন পিথাগোরিয়ান। এছাড়াও তিনি একজন প্রাক‌‌-সক্রেটিয় দার্শনিক। ) তার দর্শন অনুসারে সব বস্তুই সীমিত ও অসীম উপাদানে নির্মিত, আর মহাবিশ্ব সংখ্যা দ্বারা নির্ধারিত হয়। পৃথিবী যে মহাবিশ্বের কেন্দ্রস্থল নয়, এই ধারণা তিনিই প্রথম প্রবর্তন করেন বলে মনে করা হয়। তিনি আরো বিশ্বাস করতেন যে, পূর্বজন্মের কর্মফল ও শাস্তি হিসাবে অমর আত্মাকে মানবদেহের খাঁচায় বন্দী করে রাখা হয়েছে।
স্বাভাবিক ভাষা

স্বাভাবিক ভাষা (ইংরেজি ভাষায়: Natural language) বলতে মানুষের বলা, লেখা বা প্রতীকের মাধ্যমে প্রকাশিত ভাষাকে বোঝায়। গাণিতিক যুক্তিবিজ্ঞানে ব্যবহৃত ভাষা কিংবা কম্পিউটার ভাষা থেকে আলাদা করার জন্যই এই পরিভাষাটির অবতারণা করা হয়েছে।
কৃত্রিম বুদ্ধিমত্তা ও ভাষাবিজ্ঞান শাস্ত্রের অন্যতম গুরুত্বপূর্ণ শাখা হল স্বাভাবিক ভাষা প্রক্রিয়াকরণ (Natural language processing বা NLP), যে শাখায় কম্পিউটারের মাধ্যমে স্বাভাবিক ভাষার ইনপুট ও আউটপুট নিয়ে গবেষণা করা হয়।
জাপানের জাতীয় পতাকা

জাপানের জাতীয় পতাকা, জাপানি ভাষায় "নিশোকি" (Nisshōki, 日章旗 "সূর্য পতাকা") বা "হিনোমারু" (Hinomaru, 日の丸 "সূর্য চাকতি") নামে পরিচিত। পতাকায় সাদা পটভূমির উপর মাঝে লাল চাকতি (উদীয়মান সূর্যের প্রতিনিধিত্বকারী) পতাকার প্রধান বৈশিষ্ট্য। উপকথা অনুসারে এর মূল প্রোথিত আছে, যখন ত্রয়োদশ শতাব্দীতে মঙ্গোলরা জাপান আক্রমণ করে। বৌদ্ধ ভিক্ষু নিচিরেন (Nichiren) তৎকালীন জাপানের সম্রাট, যাকে সূর্য দেবী আমাতেরাসুর (Amaterasu) বংশধর মনে করা হতো, তাকে সূর্য খচিত পতাকা প্রস্তাব করার কথা ছিল। এছাড়া ১২শ শতকে টায়রা (Taira) ও মিনামোতো (Minamoto) গোষ্ঠী দ্বন্দের সময় সামুরাইরা ভাঁজবিশিষ্ট পাখার উপর সূর্যের চাকতির প্রতীক ব্যবহার করেছিল বলে জানা যায়। ১৫শ শতক ও ১৬শ শতকে সেংওকু ("যুদ্ধ কবলিত রাষ্ট্র") সময়কালে সামরিক পতাকা হিসাবে ব্যবহৃত হয়। পশ্চিমাদের সাথে বাণিজ্য সম্পর্ক শুরুর পরপরই ১৮৫৪ সালের ৭ই আগস্ট জাপানি জাহাজে ওড়ানোর জন্য আনুষ্ঠানিক পতাকা "হিনোমারু" নির্বাচন করা হয়।
১৮৬৮ সালে মিইজি পুনর্বহালকালীন (Meiji Restoration) সময়ে, জাতীয় পতাকার জন্য সূর্য চাকতির নকশা গ্রহণ করা হয়। ১৮৭০ সালের ২৭শে জানুয়ারি ঘোষণা নং-৫৭ এর মাধ্যমে অসামরিক পতাকা হিসাবে নির্বাচিত করা হয়। ১৯৯৯ সালের ১৩ই আগস্ট জাপানের জাতীয় পতাকা ও সঙ্গীত বিষয়ক আইনের ঘোষণা নং-১২৭ অনুযায়ী জাতীয় পতাকা হিসাবে নির্বাচিত করা হয়। একই সাথে পতাকার অলঙ্করণ নিশ্চিত করা হয়- পতাকার উচ্চতা:প্রশস্ত অনুপাত হবে ২:৩, চাকতিটি পতাকার কেন্দ্রে থাকবে এবং এর ব্যাস হবে পতাকার উচ্চতার তিন পঞ্চমাংশ।
কার্নেল (কম্পিউটার বিজ্ঞান)

কার্নেল, () কম্পিউটার বিজ্ঞানে, অপারেটিং সিস্টেমের প্রধান উপাদান। এটি কম্পিউটার হার্ডওয়ারে সংগঠিত অ্যাপ্লিকেশন এবং প্রকৃত ডাটা প্রসেসিংয়ে একটি সেতুবন্ধন। সিস্টেমের সম্পদ ও সুবিধাসমূহের ব্যাবস্থাপনাই কার্নেলের দায়িত্ব (হার্ডওয়ার ও সফ্‌টওয়ারয়ের উপাদানগুলোর মধ্যে যোগাযোগ)। স্বাভাবিকভাবেই, অপারেটিং সিস্টেমের মূল উপাদান কার্নেল সম্পদের সর্বনিম্ন অ্যাবসট্রাকশন লেয়ার নিশ্চিত করতে পারে যা অ্যাপ্লিকেশন সফটওয়ারের কাজ করার জন্য তাকে অবশ্যই নিয়ন্ত্রণ করতে হয়।
কার্নেলের ডিজাইন ও প্রয়োগের ভিত্তিতে অপারেটিং সিস্টেমের কাজগুলো বিভিন্নভাবে সংগঠিত হয়। মনোলিথিক কার্নেলগুলো যেখানে অপারেটিং সিস্টেমের কর্মক্ষমতা বৃদ্ধির জন্য অপারেটিং সিস্টেমের সকল কোড একই এড্রেস স্পেসে সম্পাদনা করে সেখানে মাইক্রোকার্নেলগুলো বেশিরভাগ অপারেটিং সিস্টেমে সার্ভারের মত ইউজার স্পেসে কোডগুলো সম্পাদনা করে যাতে করে অপারেটিং সিস্টেমের নিয়ন্ত্রণ ক্ষমতা এবং ভিন্নতা বাড়ানো যায়।
কার্নেলের ধরন:
নিকোলাই লোবাচেভস্কি

নিকোলাই ইভানোভিচ লোবাচেভস্কি(Никола́й Ива́нович Лобаче́вский) (ডিসেম্বর ১ , ১৭৯২ - ফেব্রুয়ারি ২৪, ১৮৫৬) প্রখ্যাত রুশ গণিতবিদ। তিনিই প্রথম ইউক্লিডীয় জ্যামিতির (Euclidean geometry) থেকে স্বতন্ত্র অপর একটি জ্যামিতিক তত্ত্বের প্রবর্তন করেন যা লোবাচেভস্কীয়
জ্যামিতি (Lobachevskian geometry) নামে প্রচলিত।
নিকোলাই ইভানোভিচ লোবাচেভস্কি দরিদ্র এক সরকারি কর্মচারীর ঘরে জন্মগ্রহণ করেন। সাংসারিক অভাব অনটন সত্ত্বেও তার মা তাদের তিন ভাইকে 'কাজান' গ্রামার স্কুলে পাঠান। সেখানে লোবাচেভস্কি ১৮০২ থেকে ১৮০৭ পর্যন্ত পড়াশুনো করেন। ১৮০৭ থেকে ১৮১১ তিনি কাটান কাজান বিশ্ববিদ্যালয়ে। ১৮১৬ সালে তিনি ঐ বিশ্ববিদ্যালয়ের অধ্যাপনার কাজে নিযুক্ত হন। তার অধ্যাপনার বিষয়বস্তুর বহুমুখিতা, বৈদগ্ধ্য আর গভীর অন্তর্দৃষ্টি ছাত্রদের মধ্যে বিশেষ প্রভাব ফেলেছিল। ১৮২৭ সালে তিনি কাজান বিশ্ববিদ্যালয়ের রেক্টর পদে উন্নীত হন এবং কুড়ি বছর ধরে এই পদের দায়িত্বে থেকে বিশ্ববিদ্যালয়ের অভূতপূর্ব উন্নতিসাধন করেন।
১৮৫৬ সালের ফেব্রুয়ারি ২৪ তিনি শেষনিঃশ্বাস ত্যাগ করেন। ১৮৯৬ সালে তার স্মৃতিতে কাজান শহরে একটি স্মারকস্তম্ভ স্থাপন করা হয়।
A. S. Smogorzhevsky (1976) Lobachevskian Geometry (Mir Publishers, Moscow).
ননসেন্স ছড়া

ননসেন্স ছড়া বা কিম্ভূত ছড়া একধরনের ছড়া, যা সাধারণত কৌতুক পরিবেশনের জন্য লেখা হয়। এতে বলিষ্ঠ পদ্যের উপাদান তথা ছন্দ ও অন্ত্যমিল থাকে।
বাংলা ভাষায় সর্বপ্রথম ননসেন্স ছড়ার প্রবর্তন করেন সুকুমার রায়। পরবর্তীকালে তার পুত্র সত্যজিৎ রায়ও এধরনের কয়েকটি ছড়া লিখেছেন, যেগুলো পরবর্তীকালে "তোড়ায় বাঁধা ঘোড়ার ডিম" নামে গ্রন্থাকারে প্রকাশিত হয়।
ইংরেজি ভাষায় ননসেন্স ছড়া রচনার জন্য উল্লেখযোগ্য কয়েকজন লেখক হলেন এডওয়ার্ড লিয়ার, লুইস ক্যারল, মারভিন পিক, এডওয়ার্ড গোরি, কলিন ওয়েস্ট, ডক্টর সেউস, ও স্পাইক মিলিগান।
এডওয়ার্ড লিয়ারের ছড়াগুলো বিষয়বস্তুর নিরিখে ননসেন্স ছড়া হলেও একটি বিশেষ গঠনছাঁদের কারণে সেগুলোকে লিমারিক বলা হয়। লিমারিকগুলোর প্রতিটি পাঁচ পংক্তির ব্যাপ্তিতে গড়া। ১ম, ২য় ও ৫ম লাইনে সদৃশ অন্ত্যমিল থাকে, এবং পঙক্তিগুলো ৩য় ও ৪র্থ লাইনের চেয়ে দীর্ঘ। ৩য় ও ৪র্থ লাইনে সদৃশ অন্ত্যমিল থাকে। বস্তুত লিমারিক এক বিশেষ ধরনের ননসেন্স ছড়া।
সুকুমার রায়ের একটি ননসেন্স ছড়া নিম্নরূপ:
কলকাতা ফিল্ম সোসাইটি

কলকাতা ফিল্ম সোসাইটি হল ভারতের দ্বিতীয় ফিল্ম সোসাইটি। এটি কলকাতা শহরে অবস্থিত। ১৯৪৭ সালে সত্যজিৎ রায়, চিদানন্দ দাশগুপ্ত, আর পি গুপ্ত, বংশী চন্দ্রগুপ্ত ও অন্যান্যরা এই সোসাইটি প্রতিষ্ঠা করেন। ১৯২৫ সালে মুক্তিপ্রাপ্ত সের্গেই আইজেনস্টাইন পরিচালিত "দ্য ব্যাটেলশিপ পোটেমকিন" ছবিটি সোসাইটিতে প্রদর্শিত প্রথম চলচ্চিত্র। পরবর্তীকালে এই সোসাইটি "দেশের সবচেয়ে বেশি চলচ্চিত্র-বোদ্ধা দর্শক"দের সোসাইটি হিসেবে খ্যাতি অর্জন করে।
কলকাতা ফিল্ম সোসাইটি ভারতের নিউ ওয়েভ সিনেমার এক গুরুত্বপূর্ণ অগ্রদূত। ভারতে ফিল্ম সোসাইটি আন্দোলন শুরু হওয়ার সময় থেকেই এই সোসাইটি বিশ্বের নানা প্রান্তের চলচ্চিত্র সাধারণ মানুষের কাছে সহজলভ্য করে তোলার কাজে নিযুক্ত।
দ্য টাইমস অব ইন্ডিয়া

দ্য টাইমস অব ইন্ডিয়া (সংক্ষেপে টিওআই; ) হচ্ছে একটি ভারতীয় ইংরেজি ভাষায় প্রকাশিত দৈনিক সংবাদপত্র। ২০০৮ সালে দৈনিকটি ঘোষণা করেন যে, ভারতীয় অডিট ব্যুরো থেকে প্রত্যায়িত হয় যে বিশ্বের সবচেয়ে বেশি বিক্রিত ইংরেজি ভাষায় প্রকাশিত পত্রিকাটি ৩.১৪ মিলিয়ন পাঠক পড়ে থাকে এবং এটি বিশ্বের যে কোন ভাষার তৃতীয় বেশি বিক্রিত পত্রিকা হিসেবে মর্যাদা লাভ করে। ২০১২ সালে ইন্ডিয়ান রিডারশীপ সার্ভে (আইআরএস) অনুযায়ী, দ্য টাইমস অব ইন্ডিয়া সংবাদপত্রটি বহুল পঠিত ভারতের ইংরেজি দৈনিক সংবাদপত্র এবং এটি পাঠকসংখ্যা ৭.৬৪৩ মিলিয়ন। ভারতের দৈনিক শীর্ষ ইংরেজি পত্রিকাটি সবচেয়ে বেশি পাঠক হিসেবে মর্যাদাল লাভ করে। এটি "ব্যানেট কোলেম্যান এন্ড কোম্পানী লিমিটেড" (সাহু জেইন পরিবার) কর্তৃক মালিকানাধীন এবং প্রকাশিত হয়ে থাকে।
"দ্য টাইমস অব ইন্ডিয়া" মুম্বইয়ে "দ্য বোম্বে টাইমস এন্ড জার্নাল কমার্স" হিসাবে ১৮৩৮ সালের ৩রা নভেম্বর উদ্বোধন করা হয়।
 মুম্বাইয়ে যেখানে এটি উদ্বোধন করা হয়।
চিদানন্দ দাশগুপ্ত

চিদানন্দ দাশগুপ্ত (২০ নভেম্বর ১৯২১ - মৃত্যু: ২২ মে, ২০১১) ভারতীয় চলচ্চিত্র নির্মাতা, চলচ্চিত্র সমালোচক, চলচ্চিত্র ইতিহাসবিদ এবং কলকাতা ফিল্ম সোসাইটির অন্যতম প্রতিষ্ঠাতা। তার মেয়ে অপর্ণা সেন একজন নামী চলচ্চিত্র অভিনেত্রী এবং চলচ্চিত্র পরিচালক।
চিদানন্দ দাশগুপ্তর জন্ম ১৯২১ খ্রিস্টাব্দের ২০ নভেম্বর ব্রিটিশ ভারতের অধুনা মেঘালয়ের শিলংয়ে। পিতা মন্মথনাথ দাশগুপ্ত ও মাতা শান্তিলতা। ১৯৪০-এর দশকে ভারত ছাড়ো আন্দোলনে জড়িয়ে পড়লে বাড়ি থেকে তাকে জোর করে হাজারিবাগের সেন্ট কলম্বাস কলেজে চাকরিতে ঢুকিয়ে দেওয়া হয়। পরে কলকাতায় এসে ১৯৪৪ খ্রিস্টাব্দে কলকাতা বিশ্ববিদ্যালয় থেকে এম.এ পাশ করেন এবং ইন্ডিয়ান স্ট্যাটিস্টিক্যাল ইনস্টিটিউটের স্রষ্টা প্রশান্ত চন্দ্র মহলানবিশের আপ্তসহায়ক হিসাবে কাজ শুরু করেন। ওই বছরেই তিনি জীবনানন্দ দাশের ভ্রাতা ব্রহ্মানন্দ দাশগুপ্তর কন্যা সুপ্রিয়া দাশকে বিবাহ করেন।
কিছুদিন প্রশান্তচন্দ্র মহলানবিশের আপ্তসহায়ক হিসাবে কাজ করার পর কলকাতার সিটি কলেজে অধ্যাপনা করেন। তারপর বিজ্ঞাপন সম্বন্ধীয় কাজে যোগ দেন ইম্পিরিয়াল টোব্যাকো ও পরে ডি জি কিমারে। এই সূত্রেই তার সঙ্গে আলাপ হয় চলচ্চিত্র জগতের বিশিষ্টজনের সঙ্গে।
চলচ্চিত্রের প্রতি ভালোবাসাতেই তিনি উচ্চ বেতনের চাকরি ছেড়ে কয়েকটি তথ্যচিত্র পরিচালনা করেন। ১৯৪৭ খ্রিস্টাব্দে হরিসাধন দাশগুপ্ত, বংশী চন্দ্রগুপ্ত, কালীসাধন দাশগুপ্ত, সত্যজিৎ রায়কে নিয়ে কলকাতা ফিল্ম সোসাইটি প্রতিষ্ঠা করেন। ১৯৫৯ খ্রিস্টাব্দে সত্যজিৎ রায়, বিজয়া ম্যুলে, আবুল হাসান প্রমুখ ব্যক্তি সঙ্গে একযোগে প্রতিষ্ঠা করেন "ফেডারেশন অব ফিল্ম সোসাইটি ।" কলকাতায় আসার সময় থেকেই তিনি রবীন্দ্রনাথ,মানিক বন্দ্যোপাধ্যায় এবং জীবনানন্দ দাশের রচনা ও কবিতা ইংরাজীতে অনুবাদ করেন। ভারত সরকারের ফিল্ম ডিভিশনের হয়ে কয়েটি তথ্যচিত্রের এবং দুটি মাত্র কাহিনীচিত্রের পরিচালনা করেন। সেগুলি হল -
তাঁর কন্যা অপর্ণা সেনের "সতী" ছবির সংগীতের দায়িত্ব ছিল তার।
সত্যজিৎ রায়ের সময়কালেই তিনি চলচ্চিত্রবিদ ও চলচ্চিত্র সমালোচক হিসাবে আন্তর্জাতিক খ্যাতি লাভ করেন। সত্যজিৎ রায়ের সঙ্গে যুগ্মসম্পাদনায় প্রকাশ করেন "ইন্ডিয়ান ফিল্ম কোয়ার্টার্লি"। ব্রিটিশ ফিল্ম পত্রিকা "সাইট অ্যান্ড সাউন্ড"-এর তিনি নিয়মিত লেখক ছিলেন। তার রচিত ইংরাজী গ্রন্থ হল-
তিনি চলচ্চিত্রের বিশিষ্ট সমালোচনামূলক প্রবন্ধের জন্য ১৯৮৭ খ্রিস্টাব্দে ভারত সরকারের রাষ্ট্রপতির পুরস্কার লাভ করেন। তিনি আমেরিকা, ব্রিটেন, জাপান, ফ্রান্স,জার্মানি, ইটালি, অস্ট্রেলিয়া সহ বহু দেশ ভ্রমণ করেছেন।
চিদানন্দ দাশগুপ্ত শান্তিনিকেতনের পশ্চিমপল্লীতে "আশাবরি" নামে একটি বাড়ি করেছিলেন। তবে বেশিরভাগ সময়েই কলকাতায শহরে কন্যা অপর্ণা সেনের বাড়িতেই থাকতেন। তিনি শেষ বয়সে পার্কিনসন্স রোগে আক্রান্ত হন। ব্রঙ্কো-নিউমোনিয়ায় আক্রান্ত হয়ে ২০১১ খ্রিস্টাব্দের ২২ মে পরলোক গমন করেন।
তার স্মরণে গঠিত হয়েছে চিদানন্দ দাশগুপ্ত মেমোরিয়াল ট্রাস্ট।
ল্য ফ্লোভ

ল্য ফ্লোভ (ইংরেজিতে "The River" নামে মুক্তি পেয়েছিল) ১৯৫১ সালের জঁ রনোয়ার পরিচালিত একটি ফরাসি নাট্যধর্মী নোয়া চলচ্চিত্র। রুমার গোডেনের "দ্য রিভার" উপন্যাস অবলম্বনে চলচ্চিত্রটির চিত্রনাট্য লিখেছেন রনোয়ার ও গোডেন। চলচ্চিত্রটি প্রযোজনা করেন কেনেথ ম্যাকএলডাউনি ও রনোয়ার। এতে শ্রেষ্ঠাংশে অভিনয় করেন এসমন্ড নাইট, নোরা সুইনবার্ন, ও আর্থার শিল্ডস।
চলচ্চিত্রটির চিত্রায়ন হয়েছিলে ভারতে। ভেনিস চলচ্চিত্র উৎসবে প্রদর্শনের পর এটি একটি আন্তর্জাতিক পুরস্কার অর্জন করে। এছাড়া চলচ্চিত্রটি প্রায়ই সর্বকালের সেরা চলচ্চিত্রের একটি হিসেবে বিবেচিত হয়।
গিটার

গীটার বা গিটার একটি বহুল পরিচিত এবং প্রচলিত বাদ্যযন্ত্র। এটি মূলত ৬টি তার বিশিষ্ট একটি বাদ্যযন্ত্র। মূলত গীটার তিন প্রকার। যেমনঃ
এছাড়াও স্প্যানিশ গিটারের মধ্যেও প্রকারভেদ রয়েছে যেমন ক্লাসিক্যাল, এ্যাকিউস্টিক ও ইলেকট্রিক।
এসব গীটার এ্যাকোস্টিক এবং ইলেকট্রিক (বৈদ্যুতিক) দুরকমই হতে পারে। মূলত গীটার বলতে স্প্যানিশ গীটারকেই বোঝানো হয়, যাতে ফ্রেট থাকে এবং রিদম অথবা লীডের মাধ্যমে বাজাতে হয়। হাওয়াইয়ান গীটারে স্প্যানিশ গীটারের মতো ফ্রেট থাকে না এবং একে রিদম দিয়ে বাজানো যায় না। এই গীটার বাজাতে হলে কোলের ওপর রেখে একটি স্টিলের তৈরি স্লাইডিং মেটাল বার্ এর মাধ্যমে বাজাতে হয়। বেস গিটার এক প্রকারের ইলেকট্রিক গিটার যা ৪টি তার বিশিষ্ট। বেস গীটারের তারগুলো অন্যান্য গীটারের তুলনায় অনেক মোটা হয়ে থাকে। এটির মাধ্যমে সঙ্গীতের পটের অন্তরালে একটি গম্ভীর সুরের আবহ দেয়া হয়।
আধুনিক রক এবং মেটাল গান মূলত গীটারের উপর প্রতিষ্ঠিত।
এ্যাকোস্টিক গীটারের অংশগুলো হল বডি(Body), সাউন্ড হোল(Sound hole), ফ্রেট বোর্ড(Fret Board), নেক(Neck), ব্র রিজ(Bridge) ও হেডস্টক(Headstock)। এর তারগুলো ধাতুর তৈরি। এ্যাকোস্টিক গীটারের শব্দ তৈরি হয় সাউন্ড হোল এর মাধ্যমে। তারের কম্পন গীটারের বডির ভেতর প্রতিধ্বনিত হয় এবং সাউন্ড হোল এর মাধ্যমে প্রকাশ পায়। কিছু এ্যাকোস্টিক গীটার রয়েছে যাদের বডির অভ্যন্তরে পিক-আপ থাকে, যা দ্বারা এমপ্লিফায়ার এর সহায়তায় এর ধ্বনিকে বর্ধিত করা যায়।
এটি দেখতে অনেকটা এ্যাকোস্টিক গীটার এর মতই, তবে তারগুলো মূলত নাইলনের তৈরি হয়ে থাকে।
লীড গীটারে কোনও সাউন্ড হোল থাকে না। এর সুর তৈরি হয় পিক-আপ(Pickup) এর মাধ্যমে। লীড গীটার বাজানোর জন্য এমপ্লিফায়ার(Amplifier) অত্যাবশ্যক। প্রসেসর(Processor) এর মাধ্যমে এর সুরে বিভিন্ন পরিবর্তন আনা যায়।
স্তন ক্যান্সার

স্তন্য ক্যান্সারে নারীদের মৃত্যুর হার সবচেয়ে বেশি। সাধারণত ৫০ বছরের বেশি বয়সীদের মধ্যে এই ক্যান্সার হওয়ার ঝুঁকি সবচেয়ে বেশি। আশ্চর্যজনক ব্যাপার হচ্ছে এতোদিন এই ক্যান্সারের ব্যাপারে নারীদের সচেতন করার জোরটা ছিল বেশি, কিন্তু এখন পুরুষদেরকেও সচেতন করার জোর চেষ্টা চালানো হচ্ছে। কারণ, পুরুষদের মধ্যেও স্তন্য ক্যান্সার দেখা দিতে পারে। যদিও পুরুষদের স্তন্য ক্যান্সারে আক্রান্ত হওয়ার হার খুবই কম। এক হিসেবে দেখা যায় যুক্তরাজ্যে প্রতিবছর ৪১ হাজার মহিলা স্তন ক্যান্সারে আক্রান্ত হন, সেই তুলনায় মাত্র ৩০০ জন পুরুষ এই রোগে আক্রান্ত হন।
স্তন ক্যান্সার বিভিন্ন গ্রেডিং সিস্টেম দ্বারা শ্রেণীবদ্ধ করা হয়। এই প্রতিটি প্রজনন প্রভাবিত করে এবং চিকিৎসা প্রতিক্রিয়া প্রভাবিত করতে পারে। স্তন ক্যান্সারের বর্ণনাটি সর্বোত্তমভাবে এই সমস্ত কারণগুলি অন্তর্ভুক্ত করে।
হিস্টোপ্যাথোলজি। স্তন ক্যান্সার সাধারণত প্রাথমিকভাবে তার হিস্টোলজিকাল দ্বারা শ্রেণীবদ্ধ করা হয়। সর্বাধিক স্তন ক্যান্সার ডাক্তস বা লোবিঊলস আচ্ছাদিত ইপেথেলিয়াম, থেকে উদ্ভূত হয়, এবং এই ক্যান্সার ডাক্টাল বা লোবুলার কারসিনোমা হিসাবে শ্রেণীবদ্ধ করা হয়। বসন্তের কার্সিনোমা নিম্নমানের ক্যান্সারযুক্ত বা প্রিন্স্যান্সার কোষগুলির বৃদ্ধি বিশেষ টিস্যু কোষের অভ্যন্তরে যেমন পার্শ্ববর্তী টিস্যু আক্রমণ না করে স্তন্যপায়ী নল। বিপরীতে, আক্রমণকারী কার্সিনোমা প্রাথমিক টিস্যু কোষে নিজেকে সীমাবদ্ধ করে না। 
৫০ থেকে ৭০ বছর বয়সী নারীদের প্রতি তিনবছর পর পর ব্রেস্ট স্ক্রিনিং বা ম্যামোগ্রাম করানো উচিত। ম্যামোগ্রাম হচ্ছে এক্স-রে’র মাধ্যমে নারীদের স্তনের অবস্থা পরীক্ষা করা। সাধারণত প্রাথমিক অবস্থায় ক্যান্সার এতো ছোট থাকে যে বাইরে থেকে সেটা বোঝা সম্ভব হয় না। কিন্তু ম্যামোগ্রামের মাধ্যমে খুব ছোট থাকা অবস্থাতেই বা প্রাথমিক পর্যায়েই ক্যান্সার নির্ণয় করা যায়। প্রাথমিক পর্যায়ে ধরা পরলে ক্যান্সার থেকে সুস্থ্য হয়ে ওঠার সম্ভাবনা প্রচুর থাকে। আর এই পরীক্ষার জন্য মাত্র কয়েক মিনিট সময় লাগে।
৫০ বছরের বেশি বয়সীদের ঝুঁকির মাত্রা সবচেয়ে বেশি। স্তন ক্যান্সারে যতোজন আক্রান্ত হন তাদের ৮০ ভাগেরই বয়স হচ্ছে ৫০-এর ওপর। সেই সাথে যাদের পরিবারে কারোর স্তন ক্যান্সার রয়েছে তাদেরও এই ক্যান্সারে আক্রান্ত হওয়ার সম্ভাবনা প্রচুর।
স্তন ক্যান্সারের ক্ষেত্রে কিছু কিছু জিনগত পরিব্যক্তিও অনেকসময়েই দায়ী হয়ে থাকে। এমনকি সারা বিশ্বের পরিসংখ্যান অনুযায়ী ৫-১০% স্তন ক্যান্সার জিনগত পরিব্যক্তির কারণেই হয়ে থাকে। ডাক্তারি মতে, যেসব মহিলাদের মায়েদের ৫০ বছরের আগেই স্তন ক্যান্সার ধরা পরেছে তাদের ক্ষেত্রে স্তন ক্যান্সার হওয়ার সম্ভবনা ১.৭ শতাংশ বৃদ্ধি পায় যেখানে এই সংখ্যাটি নেমে ১.৪ শতাংশ হয়ে যায় সেইসব মহিলাদের ক্ষেত্রে যাদের মায়েদের স্তন ক্যান্সার ৫০ বছর বা তারপরে গিয়ে ধরা পরেছে। আবার পরীক্ষা করে দেখা গেছে, যেসব মহিলাদের আত্মীয়দের মধ্যে স্তন ক্যান্সার রোগীর সংখ্যা যথাক্রমে শূণ্য, এক বা দুই সেইসব ক্ষেত্রে তাদের ৮০ বছরের আগে স্তন ক্যান্সার হওয়ার সম্ভবনা যথাক্রমে ৭.৮%, ১৩.৩% এবং ২১.১%। শুধু তাই নয় এসব ক্ষেত্রে স্তন ক্যান্সারের কারণে মৃত্যুহারের পরিমাণ যথাক্রমে ২.৩%, ৪.২% এবং ৭.৬%। এমনকি যেসব মহিলাদের ফার্স্ট ডিগ্রী আত্মীয়দের মধ্যে যদি কারোর স্তন ক্যান্সার ধরা পরে তবে তাদের ৪০-৫০ বছরের মধ্যে স্তন ক্যান্সার হওয়ার সম্ভবনা সাধারণ মানুষের থেকে প্রায় দ্বিগুণ বৃদ্ধি পেয়ে থাকে। ৫% এর কম ক্ষেত্রে দেখা যায় যে জিনগত পরিব্যক্তি খুবই গুরুত্বপূর্ণ ভূমিকা পালন করে থাকে।
ব্রেস্ট ক্যান্সার কেয়ার
বুনো কীটকল (উদ্ভিদ)

ভেনাস ফ্লাইট্র্যাপ বা বুনো কীটকল (বৈজ্ঞানিক নাম: "Dionaea muscipula") একধরনের পতঙ্গভুক উদ্ভিদ।
এ উদ্ভিদটি মার্কিন যুক্তরাষ্ট্রের উত্তর ক্যারোলিনার জলাভূমিতে পাওয়া যায়।
সম্পূর্ণ একটি উদ্ভিদের দৈর্ঘ্য প্রায় ১ ফুট (৩০ সে.মি.)। বসন্তকালে এর লম্বা মাথার ওপর চমৎকার সাদা ফুল ফোটে। কিন্তু উদ্ভিদটির সবচেয়ে দর্শনীয় জিনিসটি হচ্ছে এর পাতা। ফাইট্র্যাপের সরু সবুজ পাতাগুলো উদ্ভিদটির গোড়ার চারপাশে জন্মে। প্রত্যেকটি পত্রফলক ঝিনুকের খোলসে মত দুইখন্ডে বিভক্ত হয়ে যায়। প্রত্যেকটি খন্ডের মাঝখানে একটি মধ্যশিরা থাকে। খন্ড দুটি দৈর্ঘ্যে প্রায় ১ ইঞ্চি (২.৫ সে.মি.)। খন্ড দুটির ভেতরের তল সাধারণত লাল রঙের হয়ে থাকে। প্রত্যেকটি খন্ডের চারপাশের বাইরের প্রান্তে অসংখ্য শক্ত, সূচালো শুঙ্গ থাকে। এগুলোকে বলা হয় সিলিয়া। প্রত্যেকটি খন্ডের ভেতরের দিকে তিনটি ট্রিগার হেয়ার থাকে।
সিলিয়ার ভেতরের ট্রিগার হেয়ারগুলোই উদ্ভিদের ফাঁদ। এগুলো দেখতে পাতার মত। পাতার খন্ড দুটি খোলা অবস্থায় ফাঁদটি শিকার করার জন্য তৈরি থাকে। উদাহরণস্বরূপঃ একটি মাকড়সা পাতার লাল রঙ আর পাতার কিনারায় থাকা মধুর মত মিষ্টি জিনিসটির প্রতি আকৃষ্ট হয়। মাকড়সাটি পাতার কিনারায় আসামাত্রই ট্রিগার হেয়ারগুলোতে টান পড়ে। তবে ফাঁদটি বন্ধ হওয়ার জন্য দুটি সঙ্কেতের প্রয়োজন। একটি ট্রিগার হেয়ার দু'বার স্পর্শ করলে ফাঁদটি সক্রিয় হয়ে ওঠে। উদ্ভিদটি বুঝতে পারে যে, কোনো ঘাস বা পাতার টুকরো নয় বরং কোন জ্যান্ত প্রাণী ফাঁদে আটকা পড়েছে। দু'বার সংকেত পেলেই পাতার খন্ড দুটি খুব দ্রুত মাকড়সাটির চারপাশে এসে বন্ধ হয়ে যায়। সিলিয়াগুলো একসাথে বন্ধ হয়ে পালানোর পথও বন্ধ করে দেয়। এ পর্যায়ে খুব ছোট্ট একটি মাকড়সা কিংবা পোকামাকড় সিলিয়ার ভেতর দিয়ে ঢুকে যেতে পারে। উদ্ভিদটি এ ধরনের পোকামাকড়কে ভেতরে ঢুকতে বাধা দেয়। ফাঁদের দরজা বন্ধ হয়ে যাওয়ার পর পরই পাতার ভেতর থেকে এক ধরনের তরল পদার্থ বেরিয়ে আসে। তরলের মধ্যে মাকড়সাটি ডুবে যায়। এ তরল পদার্থের মধ্যে থাকে পরিপাকে সাহায্যকারী উৎসেচক। এগুলো মাকড়সার দেহটিকে এমন অবস্থাতে পরিণত করে ফেলে যা থেকে উদ্ভিদটি সহজেই পুষ্টি উপাদান সংগ্রহ করতে পারে। উৎসেচক যত বেশি পারিমাণে আসে মাকড়সার মৃতদেহের নরম অংশগুলোও ততই ধীরে ধীরে গলতে থাকে। ৮/১০ দিন পর মাকড়সাটির দেহের অংশগুলো নাইট্রোজেনসমৃদ্ধ তরল পদার্থে পরিণত হয় যা উদ্ভিদ দ্বারা শোষিত হয়ে যায়। মৃতদেহের যেসব শক্ত অংশগুলো উদ্ভিদটি হজম করতে পারেনি সেগুলো ফাঁদটি খুলে বের করে দেয়। ফাঁদ আবার আগের মত পেতে রাখা হয়। নষ্ট হয়ে যাবার আগে একটি ফাঁদ অন্তত তিনবার শিকার ধরে ফাইট্র্যাপ গাছকে সহায়তা করে।
মল্লিকা ঝাঁঝি

মল্লিকা ঝাঁঝি বাংলাদেশের একটি বিলুপ্তপ্রায় উদ্ভিদ। এর বৈজ্ঞানিক নাম "Aldrovanda vesiculosa" Linn. এর গোত্র Droseraceae। মল্লিকা ঝাঁঝি একটি জলজ ও পতঙ্গভুক উদ্ভিদ।
ইউরোপ,অস্ট্রেলিয়া,বাংলাদেশ,ভারত, জাপান ও আফ্রিকাতে এ উদ্ভিদটি পাওয়া যায়। আকারে ছোট, শিকড়হীন এ উদ্ভিদটি পুকুর বা জলাশয়ের উপরে ভাসতে দেখা যায়। বাংলাদেশে সর্বপ্রথম মল্লিকা ঝাঁঝি পাওয়া যায় ১৯৭৪ সালে রাজশাহীর পটিয়া উপজেলার অন্তর্গত একটি বিল থেকে। পরবর্তীতে চলনবিল(পাবনা) থেকেও একবার সংগ্রহ করা হয়েছিল কিন্তু এর পর আজ পর্যন্ত বাংলাদেশের কোনো জায়গা থেকে মল্লিকা ঝাঁঝি সংগ্রহ করা সম্ভব হয়নি। ধারণা করা হয় বাংলাদেশ থেকে ইতোমধ্যেই এটি বিলুপ্ত হয়ে গেছে।
এ উদ্ভিদটি সম্পূর্ণ ৪-১২ ইঞ্চি (১০-৩০ সে.মি.) লম্বা হয়। বসন্তকালে এতে ছোট্ট সাদা ফুল ফোটে। উদ্ভিদটির শিকার ধরার ফাঁদ জলের নিচে থাকে। প্রত্যেকটি উদ্ভিদের কতগুলো স্বচ্ছ পাতাসহ একটি সরু কাণ্ড থাকে। কাণ্ডের চারদিকে ৮ টি পাতা চাকা স্পোকের মত সাজানো থাকে বলে উদ্ভিদটিকে ওয়াটারহুইল বলা হয়।
এ উদ্ভিদের পাতাগুলোই ফাঁদ হিসেবে কাজ করে। পাতাগুলো আকারে বেশ ছোট, দৈর্ঘ্যে মাত্র এক ইঞ্চির চার ভাগের এক ভাগ (৬ মিলিমিটার)। আকারে খুব ছোট এদের শিকার গুলোও খুব ছোট হয়ে থাকে। এতে ধরা পড়ে উকুনের মত ছোট্ট এক ধরনের জলজ প্রাণী। প্ল্যাঙ্কটন নামে পরিচিত আণীবীক্ষণিক জলজ প্রাণীকুল আর জলজ প্রাণীদের লার্ভা। ওয়াটার হুইলের পাতাগুলো কাজ করে জলের নিচের ভেনাস ফাইট্র্যাপের মত। এদের পাতা দুটি খণ্ডে বিভক্ত। এখানে সারিবদ্ধভাবে শুঙ্গ সাজানো থাকে। আর খন্ডগুলোর মধ্যে থাকে ট্রিগার হেয়ার। একটি পোকা ফাঁদে প্রবেশ করলে পাতার খন্ড দুটি এক সেকেন্ডেরও কম সময়ের মধ্যে বন্ধ হয়ে যায়। ওয়াটারহুইল তখন শিকারকে পরিপাক করে ফেলে এবং পরবর্তী শিকার ধরার জন্য ফাঁদ আবারো প্রস্তুত হয়ে যায়।
সূর্যশিশির (উদ্ভিদ)

সূর্যশিশির এক প্রকার মাংসাশী উদ্ভিদ। সূর্যশিশিরের পাতাগুলো ছোট আর গোলাকার। এ উদ্ভিদটি আঠালো ফাঁদওয়ালা মাংসাশী উদ্ভিদের উৎকৃষ্ট উদাহরণ। এর বৈজ্ঞানিক নাম হলো 'ডোসেরা রোটানডিফোলিয়া'।
ছোট আকারের এ উদ্ভিদটি মাত্র ৩.৫ ইঞ্চি (৮ সে.মি.) চওড়া। এটি প্রায়ই বড় ধরনের আগাছা ও এর আশেপাশে জন্মানো গাছপালার নিচে লুকানো অবস্থায় থাকে। এর পাতাগুলো ছোট এবং গোলাকার। গ্রীষ্মকালে গোলাকার পাতাগুলোর উঁচু কান্ডগুলোতে সাদা সাদা ফুল ফোটে। সূর্যশিশিরের পাতাগুলোকে উজ্জ্বল লাল রঙের দেখায়। মনে হয় ওগুলোর উপর শিশির কণা চিকচিক করছে। লালচে শিশির বিন্দু দ্বারা আবৃত এ পাতাগুলো আসলে পোকামাকড় ধরার মরণ ফাঁদ। সূর্যশিশিরের পাতাগুলো বিভিন্ন উচ্চতার ক্ষুদ্র ক্ষুদ্র অসংখ্য বোঁটা দিয়ে ঢাকা থাকে। প্রত্যেকটি বোঁটার ওপর থাকে অতি ক্ষুদ্র একটি গ্রন্থি বা অঙ্গ যা এক ধরনের স্বচ্ছ আঠালো তরল পদার্থ উৎপন্ন করে। এ তরল পদার্থটি বোঁটাগুলোর ওপর শিশির বিন্দুর মত জমা হয়। তরল নিঃসরণকারী গ্রন্থিটি দেখতে লাল বলে এর ওপরের তরল পদার্থটিও লালচে বলে মনে হয়। সূর্যশিশির এক ধরনের সুগন্ধও বাতাসে ছড়ায়।
মাছি ও অন্যান্য পোকামাকড় উজ্জ্বল লাল রঙ, শিশির বিন্দু আর সুগন্ধে আকৃষ্ট হয়ে উদ্ভিদের কাছে চলে আসে। কিন্তু পোকা গাছটির পাতার ওপর নামা মাত্রই পোকার পাগুলো পাতার উঁচু বোঁটায় থাকা তরল পদার্থে আটকে যায়। পা ছাড়িয়ে নিতে ওরা যতই টানাটানি করে ততই পাতার গ্রন্থিগুলো থেকে আরো বেশি করে আঠালো রস বের হতে থাকে। এভাবে পোকামাকড়গুলো আরো শক্তভাবে পাতায় আটকে যায়। পোকার চারপাশে থাকা বোঁটাগুলো বেঁকে গিয়ে আরো বেশি পরিমাণে রস বের করতে থাকে। সম্পূর্ণ পাতাটি কুঁচকে গিয়ে পোকাটির চারপাশে একটি পেয়ালার মত আকার গঠন করে। পোকাটির দেহের নরম অংশগুলো গলে গিয়ে পাতায় মিশে না যাওয়া পর্যন্ত সূর্যশিশির উদ্ভিদের পরিপাকে সাহায্যকারী এনজাইমগুলো কাজ করে। ৪-৫ দিন পর সূর্যশিশিরের পাতা ও বোঁটাগুলো আবার আগের মত সোজা হয়ে যায়।
বাংলাদেশের দিনাজপুরে সূর্যশিশির উদ্ভিদের সন্ধান পাওয়া গেছে। দিনাজপুর সরকারি কলেজের জীববিজ্ঞান ভবনের দক্ষিণ-পশ্চিম কোণে অবস্থিত পুকুরের পশ্চিম পাড়ে এর অস্তিত্ব খুঁজে পাওয়া যায়। আবারো ২০২২ সালে দিসকে দেখা গেছে এ প্রাণি খেকো উদ্ভিৎ এছাড়া রংপুর ও সিলেটেও এর দেখা পাওয়া যায়।
কলসী উদ্ভিদ

কলস উদ্ভিদ বা কলসী উদ্ভিদ () হচ্ছে কতিপয় আলাদা প্রকারের মাংসাশী উদ্ভিদ যেগুলোর পরিবর্তিত পাতাগুলো একধরনের বিপদের ফাঁদ হিসেবে কাজ করে । এই বিপদের ফাঁদগুলো শিকার-ধরার ফাঁদ-কৌশলী বৈশিষ্ট্য হিসেবে কলস উদ্ভিদের পাতাগুলোর গভীর গহ্বরটি তরল দ্বারা পূর্ণ থাকে। এই কলসি উদ্ভিদকে সবচেয়ে ভয়ংকর মাংসাশী উদ্ভিদ বলে চিহ্নিত করা হয়।
। এর বৈজ্ঞানিক নাম হলো-Nepenthes alata
কলসি উদ্ভিদে ফাঁপা বিশেষ ধরনের পাতা রয়েছে যা একটি জগ কিংবা কলসির মত জল ধারণ করে রাখতে পারে। কলসির মত দেখতে এ পাতাগুলোই শিকার ধরার ফাঁদ হিসেবে কাজ করে। এদের গঠন ও আকৃতি থেকেই এদেরকে নাম দেওয়া হয়েছে কলসি উদ্ভিদ।
কলস উদ্ভিদসমূহ পাওয়া যায় বৃহৎ Nepenthaceae এবং Sarraceniaceae পরিবারে। আরো পাওয়া যায় একই-ধরনের Cephalotaceae এবং অন্য কিছু Bromeliaceae পরিবারের সদস্যের ভেতরে। Nepenthaceae এবং Sarraceniaceae হচ্ছে প্রজাতি-বহুল অধিকাংশ কলস উদ্ভিদের পরিবার।
নেপেন্থাসি একটি মাত্র গণ দ্বারা গঠিত যার নাম "Nepenthes", এবং এই গণে ১০০-এর অধিক প্রজাতি এবং অসংখ্য হাইব্রিড এবং চাষের প্রজাতি আছে। এদের মধ্যে একটি হলো দক্ষিণ আমেরিকান কলসি উদ্ভিদ (North American Pitcher Plant)। মালয়েশিয়া, মাদাগাস্কার, ভারত ও শ্রীলংকার গ্রীষ্মমণ্ডলীয় জলাভূমিতেও বিভিন্ন প্রজাতির কলসি উদ্ভিদ দেখা যায়।
গ্রীষ্মমণ্ডলীয় কলসি উদ্ভিদে সাধারণ পাতা এবং উজ্জ্বল রঙের কলসির মত পাতা দুটোই রয়েছে। একটি আকর্ষী থেকে ধীরে ধীরে সুতোর মত একটি পাতা উৎপন্ন হয়। পাতাটি বড় হতে হতে ফুলে উঠে রঙিন একটি জগের মত আকৃতি লাভ করে। এর ওপরের দিকে পাতার তৈরি একটি ঢাকনাও তৈরি হয়। কোন কোন কলসি উদ্ভিদে ঢাকনাটি কলসির কিনারে শোভাবর্ধক হিসেবে কাজ করে। বিভিন্ন প্রজাতির কলসি উদ্ভিদের পাতাগুলোর আকার, রঙ ও আকৃতি ভিন্ন হতে পারে। এগুলোর দৈর্ঘ্য মাত্র ২ ইঞ্চি (৫ সে.মি.) থেকে শুরু করে ২ ফুট (৬০ সে.মি.) পর্যন্ত হতে পারে।
ছোট ছোট কলসি উদ্ভিদগুলো মাছি, গুবরে পোকা, পিঁপড়া ইত্যাদি পোকামাকড় শিকার করে। বড় আকারের কলসি উদ্ভিদগুলো ছোট আকারের ব্যাঙ কিংবা ইঁদুর শিকার করে। কিন্তু সব কলসি উদ্ভিদই এক পদ্ধতিতে শিকার করে। কলসি উদ্ভিদের ফাঁদ পরোক্ষ ধরনের। অর্থাৎ এরা কোন নাড়াচাড়া ছাড়াই শিকার ধরে থাকে। কলসি উদ্ভিদের গঠন এমন যে এর ভেতরে হামাগুড়ি দিয়ে নেমে যাওয়া পোকামাকড়দের জন্য এটি বন্দিশালার মত কাজ করে। কলসের সঙ্গে আটকানো পাতাটি লম্বা নলের মত কাজ করে। নলের মাথায় থাকে রঙচঙে একটি প্রবেশ পথ। নলের তলদেশ অংশটি পেয়ালাকৃতির। যেসব কলসি উদ্ভিদ মাটির কাছাকাছি জন্মে তাদের মধ্যে বৃষ্টির পানি জমা হয়ে থাকে। অধিকাংশ কলসি উদ্ভিদের ঢাকনাটি প্রবেশ পথ দিয়ে বেশি পরিমাণে বৃষ্টির পানি ঢুকতে বাধা দেয়। ঢাকনাটি সবসময় খোলা থাকে। কলসির প্রবেশ মুখে এক ধরনের মধু উৎপন্ন হয়। কলসির উজ্জ্বল রঙ আর মধুর লোভে আকৃষ্ট হয়ে পোকামাকড় ওড়ে কিংবা হামাগুড়ি দিয়ে কলসির ভিতরে প্রবেশ করে। ভেতরেই ঢুকে এটি মধু উৎপন্ন করে এবং আরো মধুর লোভে কলসির আরো ভিতরে ঢুকে যায়। পোকাটি কলসির নলের ভিতরেই ঢোকার পরই বিপদে পড়ে যায়। নলের ভিতরের দেয়ালটি বরফের মতই মসৃণ আর পিচ্ছিল। ফলে পোকাটি পিছলে গিয়ে নলের আরো তলের দিকে পড়ে যায়। নলের তলদেশে থাকে অসংখ্য শুঙ্গ। শুঙ্গগুলো সবই কলসির নিচে জমানো পানির দিকে ফেরানো থাকে। এগুলো পার হয়ে পোকাটি নিচে পড়ে গেলে তার পক্ষে আর আর ওপরের দিকে ওঠা সম্ভব হয়না। একসময় এটি তলদেশের পানিতে ডুবে যায়। এরপর পরিপাকে সাহায্যকারী উৎসেচকগুলো কলসির তলদেশে বেরিয়ে আসে। পোকাটির দেহের নরম অংশগুলো পরিপাক হয়ে উদ্ভিদের দেহে শোষিত হয়। শক্ত অংশগুলো কলসির নিচের তলদেশে জমা হয়।
আল বদর

আল বদর ১৯৭১ সালের বাংলাদেশের স্বাধীনতা যুদ্ধের সময় পাকিস্তান সেনাবাহিনীকে সহায়তা দানকারী নিন্দিত আধা-সামরিক বাহিনী। যার সৃষ্টি হয়েছিল পাকিস্তান রাষ্ট্রকে অখণ্ড রাখার উদ্দেশ্যে জনমত গঠন করার জন্য। পূর্বাঞ্চলীয় পাকিস্তান সেনাবাহিনীর প্রধান জেনারেল নিয়াজীর পৃষ্ঠপোষকতায় এই বাহিনী গঠিত হয়েছিল। ইসলামি ইতিহাসের বদর যুদ্ধকে আদর্শ করে এই বাহিনী গঠিত হলেও এদের মূলকাজ ছিল মুক্তিযোদ্ধাদের পাকিস্তানি বাহিনীর হাতে তুলে দেয়া । মে মাসে রাজাকার বাহিনী গঠনের আগেই এপ্রিল মাসে গঠিত হয় আল বদর বাহিনী। রাজাকার বাহিনী সরাসরি মুক্তিযুদ্ধের বিরোধিতা করে তারা একতা ও অখণ্ডতায় বিশ্বাস করত। ১৯৭১ সালে পাকিস্তান বাহিনীর পতনের পর এই বাহিনীর বিলুপ্তি ঘটে।
সাংবাদিক ও গবেষক আজাদুর রহমান চন্দন তার এক বইয়ে লিখেছেন, একাত্তরে ইসলামী ছাত্রসংঘকে আল-বদর বাহিনীতে রূপান্তর করা হয়েছিল। এ বাহিনীর প্রতিষ্ঠা হয় ২২ এপ্রিল জামালপুরে পাকিস্তানি বাহিনীর পদার্পণের পরপর ময়মনসিংহ জেলা ইসলামী ছাত্রসংঘের সভাপতি মুহম্মদ আশরাফ হোসাইনের নেতৃত্বে। অন্যদিকে আল-শামস বাহিনীতে জামায়াতের ছাত্র সংগঠন ছাড়াও মুসলিম লীগপন্থী বিভিন্ন ছাত্র সংগঠন ও মাদ্রাসা ছাত্রদের সংগঠন জমিয়তে তালাবায়ে আরাবিয়ার নেতা-কর্মীরা ছিল। আল-বদর ও আল-শামস বাহিনীর কর্মকাণ্ড ছিল অনেকটা একই রকম। বুদ্ধিজীবী হত্যাকাণ্ডে এদের ব্যাপকভাবে ব্যবহার করা হয়। 
১৯৭১ সালে দৈনিক সংগ্রামে প্রকাশিত তথ‌্যের উদ্ধৃতি দিয়ে আজাদুর রহমান চন্দন লিখেছেন, সে বছরের সেপ্টেম্বরের প্রথম ভাগ পর্যন্ত জামালপুরে আলবদর বাহিনী সাতটিরও বেশি ক্যাম্প স্থাপন করে। 
২২ এপ্রিল, ১৯৭১ তারিখে ময়মনসিংহ জেলা ইসলামী ছাত্রসংঘের সভাপতি মুহম্মদ আশরাফ হোসাইনের নেতৃত্বে জামালপুর শহরে আল বদর বাহিনী গঠিত হয়।
দৈনিক পাকিস্তান ও পূর্বদেশ পত্রিকায় ২৩ এপ্রিল, ১৯৭১ তারিখে প্রকাশিত সংবাদে আল বদর বাহিনী নিজেদের সম্পর্কে বলে,
"আলবদর একটি নাম! একটি বিস্ময়। আলবদর একটি প্রতিজ্ঞা! যেখানে তথাকথিত মুক্তিবাহিনী আলবদর সেখানেই! যেখানেই দোষ্কৃতকারী, আলবদর সেখানেই। ভারতীয় চর বা দুষ্কৃতকারীদের কাছে আলবদর সাক্ষাৎ আজরাইল।"
দৈনিক সংগ্রাম পত্রিকায় ১৪ নভেম্বর, ১৯৭১ তারিখে প্রকাশিত সংবাদে ইসলামি ছাত্রসংঘের নেতা মতিউর রহমান নিজামী বলে,
"আমাদের পরম সৌভাগ্যই বলতে হবে। পাকসেনাদের এ দেশের ইসলাম প্রিয় তরুন ছাত্র সমাজ বদর যুদ্ধের স্মৃতিকে সামনে রেখে আল-বদর বাহিনী গঠন করেছে। বদর যুদ্ধে মুসলমানদের সংখ্যা ছিল ৩১৩। এই স্মৃতিকে অবলম্বন করে ৩১৩ জন যুবকের সমন্বয়ে এক একটি ইউনিট গঠনের সিদ্ধান্ত নিয়েছে।" 
ইরানি বংশোদ্ভূত গবেষক সাইয়েদ ওয়ালি রেজা নাসের তার 'দ্য ভ্যানগার্ড অব দি ইসলামিক রিভলিউশন : দ্য জামায়াতে ইসলামী অব পাকিস্তান' শীর্ষক বইয়ে লিখেছেন, 'একাত্তরে সরকারের অণুপ্রেরণায় ইসলামী ছাত্রসংঘ (আইজেটি) হয়ে ওঠে জামায়াতে ইসলামীর মূল শক্তি। আর্মির সহায়তায় এরা আলবদর ও আলশামস নামে দুটি প্যারামিলিটারি ইউনিট গঠন করে বাঙালি গেরিলাদের সঙ্গে লড়াই করার জন্য। ইসলামী ছাত্রসংঘের তখনকার নাজিম-ই আলা (প্রধান) মতিউর রহমান নিজামী আলবদর ও আলশামস বাহিনী গঠন করেন।'
ভলতেয়ার

ফ্রঁসোয়া-মারি আরুয়ে () (২১শে নভেম্বর, ১৬৯৪ – ৩০শে মে, ১৭৭৮), যিনি ছদ্মনাম ভলতেয়ার (Voltaire) নামেই বেশি পরিচিত, ফরাসি আলোকময় যুগের একজন লেখক, প্রাবন্ধিক ও দার্শনিক। তার বাকচাতুর্য (wit) ও দার্শনিক ছলাকলা (philosophical sport) সুবিদিত। তিনি নাগরিক স্বাধীনতার স্বপক্ষে, বিশেষত ধর্মের স্বাধীনতা ও ন্যায়বিচারের অধিকারের পক্ষে অবস্থান নেয়ার জন্য বিখ্যাত ছিলেন। তিনি ফ্রান্সের কঠোর সেন্সর আইন উপেক্ষা করে সামাজিক সংস্কারের অন্যতম প্রবক্তা হিসেবে নিজেকে প্রতিষ্ঠিত করেন। খ্রিস্টান গির্জা ও তৎকালীন ফরাসি সামাজিক আচার ছিল তার ব্যঙ্গবিদ্রুপের লক্ষ্য।
ভলতেয়ারের জন্ম ফ্রান্সের প্যারিস শহরে। তার বাবা ফ্রঁসোয়া আরুয়ে (১৬৫০ - ১৭২২) ছিলেন নোটারি ও সরকারের ট্রেজারি দপ্তরের এক সাধারণ কর্মকর্তা। মা মারি মার্গ্যরিত দোমার (১৬৬০ - ১৭০১) ছিলেন ফ্রান্সের পোয়াতু প্রদেশের এক সম্ভ্রান্ত পরিবারের মেয়ে। ভলতেয়ার তাদের পাঁচ সন্তানের মধ্যে সর্বকনিষ্ঠ। ১৬৯৪ সালের ২১শে নভেম্বর তার জন্ম হয়। ১৭০৪ থেকে ১৭১১ সাল পর্যন্ত ভলতেয়ার কোলেজ লুই-ল্য-গ্রঁ নামক বিদ্যালয়ে জেসুইট পাদ্রিদের কাছে পড়াশনা করেন। এখানেই লাতিন ও গ্রিক ভাষা শেখেন। পরবর্তী জীবনে ভলতেয়ার ইতালীয়, স্পেনীয় ও ইংরেজি ভাষায় দক্ষতা অর্জন করেছিলেন।
কৃত্রিম ভাষা

কৃত্রিম ভাষা () হচ্ছে সেইসব ভাষা যেগুলি কম্পিউটার ছদ্মায়নের (computer simulation) সময় বিভিন্ন কৃত্রিম ঘটকের (artificial agent) মধ্যে, বা রোবটদের মধ্যে মিথষ্ক্রিয়ায় কিংবা মানুষদের নিয়ে করা নিয়ন্ত্রিত মনোবৈজ্ঞানিক পরীক্ষায় উদ্ভূত হয়। কৃত্রিম ভাষা নির্মিত ভাষা এবং বিধিবদ্ধ ভাষা উভয় থেকেই ভিন্ন, কেননা এগুলি কোন ব্যক্তি বা দল দ্বারা পরিকল্পিতভাবে তৈরি করা হয় না। বরং এগুলি স্বাভাবিক ভাষার মতোই একধরনের কথ্যরীতি নির্মাণ প্রক্রিয়ার ফসল।
লাতিন ভাষার আন্তর্জাতিক ভূমিকা ধীরে ধীরে হ্রাসের ফলে ১৭ এবং 18 শতকে কৃত্রিম ভাষা তৈরির ধারণার উদ্ভব হয়েছিল।
প্রসঙ্গমুক্ত ব্যাকরণ

ভাষাবিজ্ঞান এবং কম্পিউটার বিজ্ঞানে প্রসঙ্গমুক্ত ব্যাকরণ () হচ্ছে একটি বিধিগত ব্যাকরণ (formal grammar) যেখানে প্রতিটি উৎপাদনী সূত্র (production rule) নিম্নোক্ত রূপের হয়-
যেখানে V একটি অসমাপ্তিজ্ঞাপক প্রতীক (nonterminal symbol) এবং "w" হচ্ছে সমাপ্তিজ্ঞাপক (terminal symbol) ও/অথবা অসমাপ্তিজ্ঞাপক প্রতীক দিয়ে গঠিত একটি স্ট্রিং। "প্রসঙ্গমুক্ত" (context-free) পরিভাষাটি দিয়ে বোঝানো হচ্ছে যে অসমাপ্তিজ্ঞাপক V-কে সর্বদাই "w" দিয়ে প্রতিস্থাপিত করা যাবে, সেটি যে প্রসঙ্গেই ঘটুক না কেন। একটি বিধিগত ভাষা (formal language) যদি কোন প্রসঙ্গমুক্ত ব্যাকরণ থেকে উৎপাদন বা সৃষ্টি (generate) করা হয়, তবে তাকে প্রসঙ্গমুক্ত ভাষা (context-free language) বলা হয়।
প্রসঙ্গমুক্ত ব্যাকরণ একটি শক্তিশালী ধারণা এবং এর সাহায্যে বেশির ভাগ প্রোগ্রামিং ভাষার সিনট্যাক্স বর্ণনা করা যায় এবং তা-ই বাস্তবে ঘটেছে। কিন্তু প্রসঙ্গমুক্ত ব্যাকরণগুলি সরলও বটে; এগুলির সাহায্যে দক্ষ পার্সিং অ্যালগোরিদম নির্মাণ করা সম্ভব, যেগুলি কোন প্রদত্ত স্ট্রিং কীভাবে ব্যাকরণটি থেকে সৃষ্টি হতে পারে, তা নির্ণয়ে সক্ষম। আর্লি পার্সার (Earley parser) এই ধরনের অ্যালগোরিদমের একটি উদাহরণ। এলআর পার্সার (LR parser) এবং এলএল পার্সারগুলি (LL parser) প্রসঙ্গমুক্ত ব্যাকরণসমূহের একটি সীমিত উপসেটের ওপর কাজ করে।
প্রসঙ্গমুক্ত ব্যাকরণ প্রকাশ করার জন্য সবচেয়ে প্রচলিত লিখন পদ্ধতি (notation) হচ্ছে বিএনএফ (BNF) বা বাকাস-নাউর রূপ।
বিধিগত ভাষামাত্রেই প্রসঙ্গমুক্ত নয়। এরকম একটি ভাষা হল formula_1, যা এমন কতগুলি স্ট্রিং-এর সেট, যার প্রতিটি স্ট্রিং কিছু সংখ্যক a দিয়ে শুরু হয়, এবং একে অনুসরণ করে সমসংখ্যক b এবং c।
অন্য যেকোন বিধিগত ব্যাকরণের (formal grammar) মতই কোন প্রসঙ্গমুক্ত ব্যাকরণ G-কে একটি ৪-টুপল আকারে প্রকাশ করা যায়:
formula_2
যেখানে
কোন ভাষা L-কে একটি প্রসঙ্গমুক্ত ভাষা (Context-Free-Language বা CFL) বলা হয় যদি এর ব্যাকরণটি প্রসঙ্গমুক্ত হয়। আরও সঠিকভাবে, L এমন একটি ভাষা যার শব্দ, বাক্য এবং পদগুচ্ছগুলি একটি প্রসঙ্গমুক্ত ব্যাকরণের প্রতীক ও শব্দ দিয়ে গঠিত। L-কে তাই সাধারণত L=L(G) আকারে প্রকাশ করা হয়।
নিচে কিছু প্রসঙ্গমুক্ত ব্যাকরণের উদাহরণ দেয়া হল:
নিচে একটি সরল প্রসঙ্গমুক্ত ব্যাকরণ দেয়া হল:
যেখানে | দিয়ে একই অসমাপ্তিজ্ঞাপক প্রতীকের জন্য একাধিক অপশনগুলিকে পৃথক করে দেখানো হয়েছে এবং ε দিয়ে খালি স্ট্রিং বোঝানো হয়েছে। এই ব্যাকরণটি নিচের ভাষাটিকে সৃষ্টি করে: 
formula_10
যা একটি নিয়মিত ভাষা নয়।
নিচের প্রসঙ্গমুক্ত ব্যাকরণটি x, y এবং z নামক তিনটি চলকের জন্য সিনট্যাক্সগতভাবে সঠিক ইনফিক্স বীজগাণীতিক এক্সপ্রেশন সৃষ্টি করতে পারে:
উদাহরণস্বরূপ এই ব্যাকরণটি "( x + y ) * x - z * y / ( x + x )" স্ট্রিংটি সৃষ্টি করতে পারে।
এই ব্যাকরণটি দ্ব্যর্থবোধক, অর্থাৎ এতে একই স্ট্রিং-কে একাধিক পার্স-বৃক্ষের সাহায্যে সৃষ্টি করা সম্ভব।
এখানে T এরকম সমস্ত স্ট্রিং সৃষ্টি করে যেগুলিতে a ও b-এর সংখ্যা সমান। U এরকম সমস্ত স্ট্রিং সৃষ্টি করে যেগুলিতে a-এর সংখ্যা b-এর চেয়ে বেশি এবং V এমন সমস্ত স্ট্রিং সৃষ্টি করে যেগুলিতে a-এর সংখ্যা b-এর সংখ্যার চেয়ে কম।
প্রসঙ্গমুক্ত ভাষার আরেকটি উদাহরণ হল formula_11। এটি একটি নিয়মিত ভাষা নয়, কিন্তু এটি প্রসঙ্গমুক্ত এবং নিচের প্রসঙ্গমুক্ত ব্যাকরণটি দিয়ে সৃষ্টি করা সম্ভব:
প্রসঙ্গমুক্ত ব্যাকরণ কেবল গাণিতিক বিধিগত ভাষাসমূহের মধ্যেই সীমাবদ্ধ নয়। ভেনপা নামের এক শ্রেণীর তামিল কবিতা প্রসঙ্গমুক্ত ব্যাকরণ-নিয়ন্ত্রিত বলে ধারণা করা হয়।
সাইদুস সালেহীন খালেদ সুমন

সাইদুস সালেহীন খালেদ সুমন (বেইজ-বাবা) (জন্মঃ ৮ জানুয়ারি, ১৯৭৩) বাংলাদেশের অন্যতম জনপ্রিয় ব্যান্ড অর্থহীনের প্রতিষ্ঠাতা এবং দলনেতা। তিনি মূলত গায়ক এবং বেস গিটার বাজিয়ে থাকেন। তবে কখনো তাকে অ্যাকোস্টিক গিটার কিংবা কি-বোর্ড হাতেও দেখা যায়। তিনি মাত্র ১২ বছর বয়সে বেইজ গিটার বাজানো শুরু করেন। ১৬ বছর বয়সে ফিলিংস ব্যান্ড এর সাথে যোগ দেন। ১৯ বছর বয়স পর্যন্ত তিনি ১১ টি ব্যান্ডের সাথে কাজ করেন। ১৯৯৭ সালে তিনি ওয়ারফেজ এ যোগদান করেন। সঙ্গীত জগতে সুমন বেইজ-বাবা নামে বহুল পরিচিত।
সুমনের স্ত্রীর নাম নাজিয়া সালেহীন খালেদ। তাদের দুটি সন্তান রয়েছে, আহনাফ সালেহীন খালেদ এবং অরোরা সালেহীন খালেদ। তারা দুজনেই "বোকা মানুষটা" অ্যালবামে গান করেন। ব্যক্তিগত জীবনে সুমন খালেদ গ্রুপের পরিচালক।
বেজবাবা সুমন ঢাকা সিটি কলেজ এর ছাত্র, তিনি গভর্নমেন্ট ল্যাবরেটরি হাই স্কুল, ঢাকা থেকে ১৯৯০ সালে এস.এস.সি. পরীক্ষা দেন, তারপর সংগীতের জগতে প্রবেশ করেন।
একক ক্যারিয়ার শুরুর আগে ওয়ারফেইজ এবং ফীলিংস ব্যান্ডে বেজিস্ট হিসাবে কাজ করেন। ১৯৯৩ সালে "ফীলিংস" ব্যান্ড ছেড়ে দিয়ে প্রথম একক প্রজেক্ট "সুমন ও অর্থহীন" এ কাজ শুরু করেন। ১৯৯৭ সালের ঈদে অ্যালবামটি প্রকাশিত হয়। এরপর থেকে "সুমন ও অর্থহীন" নাম নিয়েই পারফর্ম করেন।
ব্যান্ড পরিচিতিঃ (শুরুর সময়ে)
বর্তমানে ব্যান্ডের সদস্যবৃন্দঃ
অনেক গায়ক কিংবা ব্যান্ড সুমনের সঙ্গীত জীবনে পরোক্ষ প্রেরণা যুগিয়েছেন। সুমনের গানে তাদের প্রভাব লক্ষ্য করা যায়। এদের মধ্যে আছেঃ
২০১১ সালে তার পাকস্থলীর ক্যান্সার ধরা পড়ে। তারপর তিনি সার্জারী এবং কেমোথেরাপি এর মাধ্যমে ২০১৩ সালে ক্যান্সার মুক্ত হন। ক্যান্সারের সাথে যুদ্ধ করা নিয়ে একটি গান করেন, যেটি 'অসমাপ্ত-২' অ্যালবামে প্রকাশিত হয়। তারপর আবার ক্যান্সার ফিরে আসে এবং ১২ টি সার্জারির মধ্য দিয়ে যেতে হয়। ২০২১ সালের ডিসেম্বরে চট্রগ্রাম ও ঢাকায় শো করে দীর্ঘ পাঁচ বছর পর অর্থহীন নিয়ে ভক্তদের মাঝে স্টেজ পারফরম্যান্সে ফিরে আসেন।
চম্‌স্কি স্তরক্রম

কম্পিউটার বিজ্ঞানে, বিশেষ করে প্রোগ্রামিং ভাষাসমূহের গবেষণায় চম্‌স্কি স্তরক্রম () বা কখনো কখনো চম্‌স্কি-শ্যুৎসেনবের্গার স্তরক্রম (Chomsky–Schützenberger hierarchy) বলতে বিধিগত ব্যাকরণের শ্রেণীগুলির একটি আবদ্ধ স্তরক্রম বোঝায়, যেসব বিধিগত ব্যাকরণ বিধিগত ভাষা সৃষ্টি করে। এই ব্যাকরণগুলি পদসংগঠন ব্যাকরণ নামেও পরিচিত।
নোম চম্‌স্কি ১৯৫৬ সালে এই স্তরক্রমটি প্রথম বর্ণনা করেন (দেখুন <nowiki>[1]</nowiki>)। এছাড়া মার্সেল-পাউল শ্যুৎসেনবের্গার, যিনি বিধিগত ভাষাসমূহের তত্ত্ব নির্মাণে গুরুত্বপূর্ণ ভূমিকা রাখেন, তার নামেও এই স্তরক্রমটি কখনো কখনো নামকরণ করা হয়।
মধ্যযুগীয় ইসলামি বিশ্বে বিজ্ঞান

বিজ্ঞানের ইতিহাসে ইসলামি বিজ্ঞান বলতে ৮ম শতক থেকে ১৫শ শতক পর্যন্ত, অর্থাৎ ইসলামের স্বর্ণযুগে ইসলামি সভ্যতার অধীনে বিকাশপ্রাপ্ত বিজ্ঞানকে বোঝায়। এটি আরব বিজ্ঞান নামেও পরিচিত, কেননা এই সময়ের অধিকাংশ পুস্তক ইসলামি সভ্যতার সার্বজনীন ভাষা আরবিতে লেখা হয়। তবে আরব ও মুসলিম বিজ্ঞানী ছাড়াও অনেক অনারব ও অ-মুসলিম বিজ্ঞানীও ইসলামি সভ্যতার বিজ্ঞানে অবদান রাখেন।
মুসলিম বিজ্ঞানীদের মধ্যে বিভিন্ন এলাকার জাতিগোষ্ঠীর শাসিত ছিল। সর্বাধিক ছিলেন পারস্যদেশনিবাসীগণ, অন্যান্যদের মধ্যে ছিলেন মুর, বার্বাস, আসিরিয়ান, আরবীয় এবং মিশরীয়। এছাড়াও তারা বিভিন্ন ধর্মীয় পটভূমি থেকে এসেছিলেন। তাদের মধ্যে অধিকাংশ মুসলমান ছিলেন, কিন্ত এছাড়াও কিছু খৃস্টানও ছিলেন, ইহুদি এবং নাস্তিক।
৬২২ সালে ইসলামি যুগের সূচনা হয়। ইসলামিক সৈন্যরা আরব, মিশর এবং মেসোপটেমিয়া জয় করে, অবশেষে পারস্য ও বাইজেন্টাইন সাম্রাজ্যকে এই অঞ্চল থেকে স্থানচ্যুত করে। এক শতাব্দীর মধ্যে ইসলাম পশ্চিমের বর্তমান পর্তুগাল এবং পূর্বে মধ্য এশিয়ার এলাকায় পৌঁছেছিল। ইসলামি স্বর্ণযুগ (মোটামুটিভাবে ৭৮৬ থেকে ১২৫৮ সালের মধ্যে) আব্বাসীয় খিলাফতের (৭৫০-১২৫৮) সময়কালে বিস্তৃত ছিল, স্থিতিশীল রাজনৈতিক কাঠামো এবং সমৃদ্ধ বাণিজ্যের সাথে। ইসলামি সাম্রাজ্যের প্রধান ধর্মীয় ও সাংস্কৃতিক রচনা আরবি এবং মাঝে মাঝে ফার্সি ভাষায় অনূদিত হয়। ইসলামি সংস্কৃতি গ্রিক, ইন্ডিক, আসিরীয় এবং পারস্য প্রভাব উত্তরাধিকার সূত্রে লাভ করে। ইসলামের উপর ভিত্তি করে একটি নতুন সাধারণ সভ্যতা গঠিত হয়েছে। জনসংখ্যা এবং শহরগুলিতে দ্রুত বৃদ্ধির সাথে সাথে উচ্চ সংস্কৃতি এবং উদ্ভাবনের একটি যুগ শুরু হয়েছিল। গ্রামাঞ্চলে আরব কৃষি বিপ্লব আরও ফসল এবং উন্নত কৃষি প্রযুক্তি, বিশেষ করে সেচ নিয়ে আসে। এটি বৃহত্তর জনসংখ্যাকে সমর্থন করেছিল এবং সংস্কৃতিকে সমৃদ্ধ করতে সক্ষম করেছিল। নবম শতাব্দী থেকে আল-কিন্দির মতো পণ্ডিতরা ভারতীয়, আসিরীয়, সাসানিয়ান (ফার্সি) এবং গ্রিক জ্ঞান, যার মধ্যে অ্যারিস্টটলের কাজও ছিল, আরবি ভাষায় অনুবাদ করেন। এই অনুবাদগুলি ইসলামিক বিশ্বজুড়ে বিজ্ঞানীদের অগ্রগতিকে সমর্থন করেছিল।
অস্ট্রেলিয়ার অর্থনীতি

অস্ট্রেলিয়ার অর্থনীতি একটি অত্যন্ত উন্নত মিশ্র অর্থনীতি। ২০২১ সালের হিসাবে, অস্ট্রেলিয়া ছিল নামমাত্র জিডিপি (স্থূল অভ্যন্তরীণ উৎপাদন) দ্বারা ১২তম বৃহত্তম জাতীয় অর্থনীতি ক্রয়ক্ষমতার জিডিপি অনুযায়ী ১৮তম বৃহত্তম এবং ২৫তম বৃহত্তম পণ্য রপ্তানিকারক এবং ২০তম বৃহত্তম পণ্য আমদানিকারক ছিল অস্ট্রেলিয়া মার্চ ২০১৭ আর্থিক ত্রৈমাসিকে উন্নত বিশ্বের নিরবচ্ছিন্ন জিডিপি বৃদ্ধির দীর্ঘতম দৌড়ের রেকর্ড ছিল। এটি ছিল ১০৩তম ত্রৈমাসিক এবং ২৬তম বছর যেহেতু দেশে একটি প্রযুক্তিগত মন্দা ছিল (টানা দুই চতুর্থাংশ নেতিবাচক বৃদ্ধি)৷ ২০২১ সালের জুন পর্যন্ত, দেশের জিডিপি অনুমান করা হয়েছিল A$ ১.৯৮ ট্রিলিয়ন অস্ট্রেলীয় ডলার। 
অস্ট্রেলীয় অর্থনীতি তার পরিষেবা খাত দ্বারা প্রভাবিত, যা ২০১৭ সালে জিডিপির ৬২.৭7% এবং শ্রমশক্তির ৭৮.৮% নিযুক্ত করেছিল। অস্ট্রেলিয়ার প্রাকৃতিক সম্পদের মোট আনুমানিক মূল্য দশম-সর্বোচ্চ, US$ ১৯.৯ ট্রিলিয়ন। ২০০৯-১০ সালে খনি শিল্পের মোট মূল্য সংযোজন ছিল জিডিপির ৮.৪%। খনির ক্ষেত্রে সাম্প্রতিক পতন সত্ত্বেও, অস্ট্রেলীয় অর্থনীতি স্থিতিস্থাপক এবং স্থিতিশীল ছিল এবং ১৯৯১ থেকে ২০২০ সাল পর্যন্ত মন্দার সম্মুখীন হয়নি।
উ থান্ট

মহা থ্রায় সিথু উ থান্ট (জানুয়ারি ২২, ১৯০৯ – নভেম্বর ২৫, ১৯৭৪) ছিলেন বর্মী কূটনীতিবিদ এবং জাতিসংঘের তৃতীয় মহাসচিব। তিনি ১৯৬১ থেকে ১৯৭১ সাল পর্যন্ত মহাসচিবের দায়িত্ব পালন করেন। এক বিমান দুর্ঘটনায় জাতিসংঘের ২য় মহাসচিবের মৃত্যু হলে সেপ্টেম্বর ১৯৬১ সালে তাকে মহাসচিব পদের জন্য নির্বাচিত করা হয়। 
তিনি জাতিসংঘের তৃতীয় এবং এশিয়ার প্রথম মহাসচিব।
চার ছেলের মধ্যে সবার বড় থান্ট। তিনি উপনিবেশিক বার্মার পান্টানাওতে জমিদার এবং ধানের বণিকদের মধ্যম ধনী পরিবারে জন্মগ্রহণ করেছিলেন। তার বাবা পো হ্নিত, যিনি কলকাতায় পড়াশোনা করেছিলেন। তিনি ছিলেন শহরের একমাত্র ব্যক্তি যিনি ইংরেজিতে ভাল যোগাযোগ করতে পারতেন।